Kawża T-11/07

Frucona Košice a.s.

vs

Il-Kummissjoni Ewropea

“Għajnuna mill-Istat — Remissjoni parzjali ta’ dejn fiskali fil-kuntest ta’ ftehim — Deċiżjoni li tiddikjara l-għajnuna inkompatibbli mas-suq komuni u li tordna l-irkupru tagħha — Kriterju ta’ kreditur privat f’ekonomija tas-suq”

Sommarju tas-sentenza

1. Għajnuna mogħtija mill-Istati — Deċiżjoni tal-Kummissjoni — Stħarriġ ġudizzjarju — Limiti

(Artikoli 88 KE u 230 KE)

2. Proċedura — Rikors promotur — Rekwiżiti proċedurali

(Statut tal-Qorti tal-Ġustizzja, Artikolu 21 u l-ewwel paragrafu tal-Artikolu 53, Regoli tal-Proċedura tal-Qorti Ġenerali, Artikolu 44(1)(ċ))

3. Għajnuna mogħtija mill-Istati — Dispożizzjonijiet tat-Trattat — Kamp ta’ applikazzjoni ratione temporis — Adeżjoni ta’ Stat Membru ġdid mal-Unjoni Ewropea

(Artikoli 87 KE u 88 KE; Att ta’ Adeżjoni 2003, Anness IV, Sezzjoni 3)

4. Għajnuna mogħtija mill-Istati — Eżami mill-Kummissjoni — Kriterju ta’ kreditur privat — Evalwazzjoni ekonomika kumplessa — Stħarriġ ġudizzjarju — Limiti

(Artikolu 87(1) KE u 88(2) KE)

5. Għajnuna mogħtija mill-Istati — Kunċett — Remissjoni ta’ dejn mogħti minn korpi pubbliċi lil impriża f’diffikultà

(Artikolu 87(1) KE)

6. Għajnuna mogħtija mill-Istati — Eżami mill-Kummissjoni — Proċedura amministrattiva — Obbligu tal-Kummissjoni li tintima lill-persuni interessati jissottomettu l-osservazzjonijiet tagħhom — Status tal-benefiċjarju tal-għajnuna

(Artikolu 88(2) KE)

7. Għajnuna mogħtija mill-Istati — Projbizzjoni — Derogi — Setgħa diskrezzjonali tal-Kummissjoni — Possibbiltà li jiġu adottati linji gwida

(Artikolu 87(3) KE; Komunikazzjoni tal-Kummissjoni 1999/C 288/02)

1. Fil-kuntest ta’ rikors għal annullament, il-legalità tal-att ikkonċernat għandha tiġi evalwata skont il-punti ta’ fatt u ta’ liġi eżistenti fid-data meta jkun ġie adottat dan l-att. Fir-rigward ta’ deċiżjoni dwar għajnuna mill-Istat, il-legalità tagħha għandha tiġi evalwata skont l-informazzjoni li l-Kummissjoni seta’ kellha fiż-żmien meta ġiet adottata. B’hekk, rikorrent ma jistax jinvoka quddiem il-qorti punti ta’ fatt li ma ġewx ippreżentati matul il-proċedura prekontenzjuża prevista fl-Artikolu 88 KE. Bl-istess mod, il-Kummissjoni ma tistax tiġi akkużata li ma ħaditx inkunsiderazzjoni punti ta’ fatt jew ta’ liġi possibbli li setgħu ġew ippreżentati lilha matul il-proċedura amministrattiva, iżda li ma ġewx ippreżentati, billi l-Kummissjoni ma hijiex obbligata teżamina ex officio u tbassar x’informazzjoni setgħet ġiet ippreżentata lilha.

(ara l-punti 48-51)

2. Skont l-ewwel paragrafu tal-Artikolu 21 tal-Istatut tal-Qorti tal-Ġustizzja, applikabbli għall-proċedura quddiem il-Qorti Ġenerali skont l-ewwel paragrafu tal-Artikolu 53 tal-Istatut, u l-Artikolu 44(1)(ċ) tar-Regoli tal-Proċedura, kull rikors għandu jindika s-suġġett tal-kawża u sunt tal-motivi invokati. Jeħtieġ li sabiex rikors ikun ammissibbli, il-punti ta’ fatt u ta’ liġi essenzjali li fuqhom ikun ibbażat ir-rikors għandhom jirriżultaw, minn tal-inqas fil-qosor, iżda b’mod koerenti u li jinftiehem, mit-test tar-rikors stess.

(ara l-punt 59)

3. Sabiex jiġi ddeterminat jekk il-Kummissjoni hijiex kompetenti li teżamina miżura ta’ għajnuna li parti mill-fatti rilevanti tagħha jippreċedu l-adeżjoni tal-Istat Membru kkonċernat mal-Unjoni Ewropea, jeħtieġ li jitqies bħala kriterju rilevanti dak tal-att legalment vinkolanti li permezz tiegħu l-awtorità nazzjonali kompetenti twiegħed li tagħti l-għajnuna.

Għal dak li jikkonċerna r-remissjoni parzjali, minn awtorità ta’ Stat Membru, tad-dejn fiskali ta’ impriża f’diffikultà fil-kuntest ta’ ftehim, għandha ssir distinzjoni bejn id-deċiżjoni li ma tinbediex proċedura ta’ stralċ mill-qorti jew proċedura ta’ eżekuzzjoni fiskali u d-deċiżjoni ta’ approvazzjoni ta’ proposta ta’ ftehim. Hija biss din tal-aħħar li timplika r-remissjoni mill-awtorità fiskali għad-djun tagħha fuq l-impriża. Fil-fatt, filwaqt li kulma tagħmel deċiżjoni ta’ kreditur li ma jibdiex proċedura ta’ stralċ mill-qorti jew proċedura ta’ eżekuzzjoni fiskali huwa li tipposponi l-irkupru sfurzat eventwali tal-kreditu, id-deċiżjoni ta’ dan il-kreditur li japprova proposta ta’ ftehim timplika, jekk il-ftehim jiġi approvat mill-qorti kompetenti, li l-imsemmi kreditur jirrinunzja b’mod definittiv għal dan il-kreditu tiegħu jew għal parti minnu. Konsegwentement, sabiex jiġi ddeterminat jekk il-Kummissjoni hijiex kompetenti sabiex teżamina l-miżura ta’ għajnuna inkwistjoni, għandu jiġi ddeterminat biss f’liema mument ġiet adottata d-deċiżjoni tal-awtorità fiskali lokali li tapprova l-proposta ta’ ftehim.

(ara l-punti 68-72)

4. Sa fejn l-applikazzjoni, mill-Kummissjoni, tal-kriterju ta’ kreditur privat f’ekonomija tas-suq tinvolvi evalwazzjonijiet ekonomiċi kumplessi, bħall-applikazzjoni tal-kriterju tal-investitur privat f’ekonomija tas-suq, hija tkun is-suġġett ta’ stħarriġ limitat għall-verifika tal-osservanza tar-regoli ta’ proċedura u ta’ motivazzjoni, tal-eżattezza materjali tal-fatti kkunsidrati, tan-nuqqas ta’ żball manifest fl-evalwazzjoni ta’ dawn il-fatti jew tan-nuqqas ta’ abbuż ta’ poter. Barra minn hekk, filwaqt li l-Kummissjoni għandha marġni ta’ diskrezzjoni fi kwistjonijiet ekonomiċi, dan ma jfissirx li l-qorti tal-Unjoni ma għandhiex tistħarreġ l-interpretazzjoni, mill-Kummissjoni, ta’ informazzjoni ta’ natura ekonomika. Fil-fatt, il-qorti tal-Unjoni għandha mhux biss tivverifika l-eżattezza materjali tal-provi prodotti, l-affidabbiltà tagħhom u l-koerenza tagħhom, iżda għandha tistħarreġ ukoll jekk dawn il-provi jikkostitwixxux l-informazzjoni rilevanti kollha li għandha tittieħed inkunsiderazzjoni sabiex tiġi evalwata sitwazzjoni kumplessa u jekk humiex tali li jsostnu l-konklużjonijiet li jinsiltu minnhom. Fil-kuntest ta’ dan l-istħarriġ, hija ma tistax tissostiwixxi l-evalwazzjoni ekonomika tal-Kummissjoni b’dik tagħha.

(ara l-punti 108-110)

5. Organu pubbliku li jkun irrinunzja għal dejn għandu jiġi pparagunat ma’ kreditur privat li jkun qed jipprova jikseb il-ħlas tal-ammonti dovuti lilu minn debitur li jkun f’diffikultajiet finanzjarji. Il-kwalità ta’ kreditur għandha, fil-fatt, tiġi distinta minn dik ta’ investitur privat f’ekonomija tas-suq li jsegwi politika strutturali, globali u settorjali, u li jkun iggwidat minn aspettattivi ta’ profittabbiltà fit-tul mill-kapital investit.

Meta impriża li tkun ikkonfrontata b’deterjorament kbir fis-sitwazzjoni finanzjarja tagħha tipproponi ftehim, jew sensiela ta’ ftehim, għall-arranġament tad-dejn lill-kredituri tagħha sabiex jinstab rimedju għas-sitwazzjoni tagħha u jiġi evitat l-istralċ tagħha, kull kreditur għandu jagħmel għażla fir-rigward tal-ammont offrut lilu fil-kuntest tal-ftehim propost, minn naħa, u tal-ammont li jidhirlu li jkun jista’ jirkupra fi tmiem l-istralċ eventwali tal-impriża, min-naħa l-oħra. L-għażla tiegħu hija influwenzata minn sensiela ta’ fatturi, bħall-kwalità tiegħu ta’ kreditur ipotekarju, privileġġjat jew ordinarju, in-natura u l-portata tal-garanziji li jkollu, l-evalwazzjoni tiegħu tal-possibbiltajiet li l-impriża terġa’ tiġi fuq saqajha kif ukoll il-qligħ li jagħmel f’każ ta’ stralċ.

(ara l-punti 114-115)

6. Fil-proċedura ta’ kontroll ta’ għajnuna mill-Istat, ir-rwol tal-partijiet interessati li ma jkunux l-Istat Membru kkonċernat huwa limitat għall-komunikazzjoni lill-Kummissjoni ta’ kwalunkwe informazzjoni intiża sabiex tiggwida lil din tal-aħħar fl-azzjoni futura tagħha. B’hekk, ma jistgħux jippretendu li huma stess ikunu jistgħu jkollhom skambju ta’ opinjonijiet u diskussjonijiet mal-Kummissjoni, bħal dawk li jista’ jkollu l-imsemmi Stat Membru.

Barra minn hekk, l-ebda dispożizzjoni tal-proċedura ta’ kontroll tal-għajnuna mill-Istat ma tirriżerva, fost il-partijiet interessati, rwol partikolari għall-benefiċjarju tal-għajnuna. F’dan ir-rigward, għandu jiġi speċifikat li l-proċedura ta’ kontroll tal-għajnuna ma hijiex proċedura li tinfetaħ “kontra” l-benefiċjarju jew il-benfiċjarji tal-għajnuna li timplika li dan jew dawn tal-aħħar jistgħu jinvokaw drittijiet daqstant estiżi bħad-drittijiet tad-difiża fihom infushom.

Barra minn hekk, il-legalità tad-deċiżjoni kkontestata għandha tiġi evalwata skont l-informazzjoni li l-Kummissjoni seta’ kellha fil-mument meta adottatha u huwa l-Istat Membru kkonċernat u, jekk ikun il-każ, il-benefiċjarju tal-għajnuna li għandhom iġibu provi li jistgħu juru li din l-għajnuna hija kompatibbli mas-suq komuni u, eventwalment, li jsemmu ċirkustanzi speċifiċi relattivi għall-ħlas lura tal-għajnuna diġà mħallsa f’każ li l-Kummissjoni teżiġi dan.

(ara l-punti 178-180)

7. Skont l-Artikolu 87(3)(c) KE, tista’ tiġi kkunsidrata bħala kompatibbli mas-suq komuni “għajnuna maħsuba biex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi, basta dik l-għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni”. Għal dan il-għan, l-Artikolu 87(3) KE jagħti lill-Kummissjoni setgħa diskrezzjonali wiesgħa sabiex taċċetta għajnuna b’deroga għall-projbizzjoni ġenerali tal-paragrafu (1) tal-imsemmi artikolu, inkwantu l-evalwazzjoni, f’dan il-każ, tal-kompatibbiltà jew tan-nuqqas ta’ kompatibbiltà ta’ għajnuna mill-Istat mas-suq komuni tqajjem problemi li jinvolvu t-teħid inkunsiderazzjoni u l-evalwazzjoni ta’ fatti u ċirkustanzi ekonomiċi kumplessi u li jistgħu jinbidlu malajr. Peress li l-qorti tal-Unjoni ma tistax tissostitwixxi l-evalwazzjoni tal-awtur tad-deċiżjoni, b’mod partikolari fuq il-livell ekonomiku, b’dik tagħha, l-istħarriġ tal-Qorti Ġenerali għandu, f’dan ir-rigward, ikun limitat għall-verifika tal-osservanza tar-regoli ta’ proċedura u ta’ motivazzjoni, tal-eżattezza materjali tal-fatti kif ukoll tan-nuqqas ta’ żball manifest ta’ evalwazzjoni u ta’ abbuż ta’ poter.

Il-Kummissjoni tista’ timponi fuqha nfisha direzzjonijiet għall-eżerċizzju tas-setgħa diskrezzjonali tagħha permezz ta’ atti bħal-linji, sa fejn dawn l-atti fihom regoli indikattivi fuq id-direzzjoni li għandha tittieħed minn din l-istituzzjoni u sakemm ma jkunux inkompatibbli mar-regoli tat-Trattat. Għal dak li jikkonċerna għajnuna mill-Istat biex jiġu salvati u ristrutturati impriżi f’diffikultà, mill-punt 31 tal-Linji gwida tal-1999 jirriżulta li, sabiex tiġi ddikjarata kompatibbli mal-Artikolu 87(3)(c) KE, l-għajnuna individwali għal impriżi li jinsabu f’diffikultà għandha tkun marbuta ma’ pjan ta’ ristrutturar li jkun ġie vvalidat mill-Kummissjoni. Barra minn hekk, skont il-punti 32 sa 40 ta’ dawn il-linji gwida, il-pjan ta’ ristrutturar, li ż-żmien tiegħu għandu jkun qasir kemm jista’ jkun, għandu b’mod partikolari jippermetti li terġa’ tiġi stabbilita fi żmien raġonevoli l-vijabbiltà tal-impriża għal żmien twil, abbażi ta’ ipoteżijiet realistiċi dwar il-kundizzjonijiet għall-operat fil-futur, filwaqt li jillimita l-ammont u l-intensità tal-għajnuna għall-minimu strett. Barra minn hekk, b’mod konformi mal-punti 43 u 45 ta’ dawn il-linji gwida, l-impriża kkonċernata għandha timplementa b’mod sħiħ il-pjan ta’ ristrutturar kif ikun ġie aċċettat mill-Kummissjoni. Din l-implementazzjoni u l-iżvolġiment tajjeb tal-imsemmi pjan huma suġġetti għall-kontroll tal-Kummissjoni, li lilha għandhom jiġu ppreżentati rapporti annwali dettaljati. Fin-nuqqas ta’ pjan ta’ ristrutturar kredibbli, il-Kummissjoni għandha dritt li tirrifjuta l-awtorizzazzjoni tal-għajnuna inkwistjoni.

(ara l-punti 225-229, 231)

SENTENZA TAL-QORTI ĠENERALI (It-Tieni Awla)

7 ta’ Diċembru 2010 ( )

“Għajnuna mill‑Istat – Remissjoni parzjali ta’ dejn fiskali fil-kuntest ta’ ftehim – Deċiżjoni li tiddikjara l-għajnuna inkompatibbli mas-suq komuni u li tordna l-irkupru tagħha – Kriterju ta’ kreditur privat f’ekonomija tas-suq”

Fil-Kawża T‑11/07,

Frucona Košice a.s., stabbilita f’Košice (is-Slovakkja), irrappreżentata minn B. Hartnett, barrister, u O. H. Geiss u A. Barger, avukati,

rikorrenti,

vs

Il-Kummissjoni Ewropea, irrappreżentata minn B. Martenczuk u K. Walkerová, bħala aġenti,

konvenuta,

sostnuta minn

St. Nicolaus-trade a.s., stabbilita fi Bratislava (is-Slovakkja), irrappreżentata minn N. Smaho, avukat,

intervenjenti,

li għandha bħala suġġett talba għall-annullament tad-Deċiżjoni tal-Kummissjoni 2007/254/KE tas-7 ta’ Ġunju 2006, dwar l-għajnuna mill-Istat C 25/05 (ex NN 21/05), mogħtija mir-Repubblika Slovakka lil Frucona Košice a.s. (ĠU L 112, p. 14),

IL-QORTI ĠENERALI (It-Tieni Awla),

komposta minn I. Pelikánová, President, K. Jürimäe (Relatur) u S. Soldevila Fragoso, Imħallfin,

Reġistratur: C. Kantza, Amministratur,

wara li rat il-proċedura bil-miktub u wara s-seduta tal-14 ta’ Ottubru 2009,

tagħti l-preżenti

Sentenza

Il-kuntest ġuridiku

1. Il-leġiżlazzjoni Komunitarja

1 Il-Kummissjoni tal-Komunitajiet Ewropej adottat, fl-1999, il-linji gwida Komunitarji dwar għajnuna tal-[I]stat biex jiġu salvati u ristrutturati ditti f’diffikultà (ĠU Edizzjoni Speċjali bil-Malti, Kapitolu 8, Vol. 1, p. 322, iktar ’il quddiem il-“linji gwida tal-1999”).

2 Skont il-paragrafu 31 tal-linji gwida tal-1999:

“L-għoti tal-għajnuna hi marbuta mal-kondizzjoni ta’ l-implimentazzjoni ta’ pjan ta’ ristrutturizzazzjoni li għandu jkun aċċettat mill-Kummissjoni f’kull każ individwali ta’ għajnuniet.”

3 Fir-rigward tal-impriżi żgħar u medji (SMEs), il-paragrafu 55, li jinsab taħt it-titolu “Għajnuna biex jiġu ristrutturati [l-SMEs]” jipprovdi kif ġej:

“Għajnuna lil ditti fil-kategorija [tal-SMEs] għandha l-ħabta li taffettwa inqas il-kondizzjonijiet tan-negozju minn dik mogħtija lil ditti akbar. Dan japplika wkoll għal għajnuna għal ristrutturar, biex b’hekk il-kondizzjonijiet imniżżlin [fil-paragrafi] 29 sa 47 huma applikati b’mod anqas strett: l-għoti ta’ għajnuna għal ristutturar lil SMEs ġeneralment ma tkunx magħquda ma’ miżuri kompensatorji (ara l-[paragrafi] 35 sa 39), dejjem jekk ma jkunx stipulat mod ieħor fir-regoli dwar Għajnuna ta’ l-Stat f’settur partikolari; u r-rekwiżiti dwar il-kontenut ta’ rapporti jkunu anqas iebsin (ara l-[paragrafi] 45, 46 u 47). Mill-banda l-oħra, il-prinċipju ‘ta’ darba, l-aħħar darba’ ([ara l-paragrafi] 48 sa 51) japplikaw bis-sħih għall-SMEs.”

2. Il-leġiżlazzjoni nazzjonali

4 Iz-zákon 328/1991 Zb. o konkurze a vyrovnaní [Liġi Nru 328/1991 dwar l-istralċ mill-qorti u l-ftehim (iktar ’il quddiem il-“liġi fuq l-istralċ mill-qorti u l-ftehim”)] tistipula r-regoli applikabbli fis-Slovakkja fir-rigward tal-proċeduri ta’ stralċ mill-qorti u ta’ ftehim.

Il-fatti li wasslu għall-kawża

1. Ir-rikorrenti

5 Ir-rikorrenti, Frucona Košice a.s., hija kumpannija rregolata mid-dritt Slovakk u għandha l-uffiċċju rreġistrat tagħha f’Košice (is-Slovakkja), belt li fis-7 ta’ Ġunju 2006 kienet tinsab f’reġjun eliġibbli għall-benefiċċju ta’ għajnuna reġjonali skont l-Artikolu 87(3)(a) KE. Fl-1995, is-sena li fiha ġiet stabbilita, ir-rikorrenti xtrat l-attiv u l-passiv ta’ impriża li kienet tappartjeni għall-Istat.

6 Għall-ewwel, ir-rikorrenti kienet attiva, minn naħa, fis-settur tal-produzzjoni ta’ alkoħol u ta’ spirti u, min-naħa l-oħra, fis-settur tal-fabrikazzjoni ta’ prodotti tal-ikel bħall-frott, ħaxix u meraq tal-frott fil-bottijiet, kif ukoll tal-produzzjoni ta’ xarbiet bil-gass u mhux bil-gass. Fis-6 ta’ Marzu 2004, il-liċenzja tagħha għall-produzzjoni u l-ipproċessar tal-akoħol u tal-ispirti ġiet irtirata, għar-raġuni li ma kinitx ħallset it-taxxi tas-sisa li kellha tħallas. Minn dak iż-żmien ’il quddiem, ma komplietx tipproduċi l-ispirti, iżda kienet tiddistribwixxihom skont ftehim konkluż fl-24 ta’ Awwissu 2004 ma’ Old Herold, s.r.o. Skont dan il-ftehim, ir-rikorrenti kienet tikri lil Old Herold il-fabbriki tagħha tal-ispirti li kienu jinsabu f’Košice u f’Obišovce (is-Slovakkja), fejn din tal-aħħar kienet tipproduċi, b’liċenzja, spirti. Ir-rikorrenti kienet tixtri dawn l-ispirti biex imbagħad tbigħhom lill-klijenti tagħha, bit-trade mark Frucona.

2. Il-proċeduri amministrattivi u ġudizzjarji nazzjonali

7 Wara d-dħul fis-seħħ, fl-1 ta’ Jannar 2004, taz-zákon č. 609/2003 Z.z., ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a ktorým sa menia a dopľňajú niektoré ďalšie zákony (Liġi Nru 609/2003 li temenda u tissupplimenta l-liġi tal-Kunsill nazzjonali Slovakk Nru 511/1992 fuq l-amministrazzjoni tat-taxxi, drittijiet u l-levies u fuq it-tibdil fis-sistema tal-awtoritajiet fiskali territorjali, u li temenda u tissupplimenta ċerti liġijiet oħrajn), li tipprovdi b’mod partikolari li persuna taxxabbli tista’ titlob li l-ħlas tat-taxxa jiġi pospost darba waħda biss fis-sena, ir-rikorrenti sabet ruħha f’diffikultajiet finanzjarji li minħabba fihom ma setgħetx tħallas id-drittijiet tas-sisa li kellha tħallas għax-xahar ta’ Jannar 2004 u li kienu eżiġibbli fil-25 ta’ Frar tal-istess sena. Fil-passat, ir-rikorrenti kienet ibbenefikat minn posponimenti ta’ ħlas tad-dejn fiskali tagħha, li kienu ngħatawlha wara l-kostituzzjoni ta’ garanziji favur l-amministrazzjoni fiskali Slovakka. Konsegwentement, ir-rikorrenti sabiet ruħha fi stat ta’ dejn eċċessiv fis-sens tal-liġi fuq l-istralċ mill-qorti u l-ftehim.

8 Billi antiċipat li kien se jkollha diffikultajiet finanzjarji minħabba l-emendi proposti u finalment l-emendi deċiżi fil-leġiżlazzjoni dwar il-posponiment tat-taxxi, ir-rikorrenti, irrappreżentata b’mod partikolari mid-direttur ġenerali tagħha, kienet iltaqgħet mar-rappreżentanti tad-direttorat ġenerali tat-taxxi Slovakk fis-16 ta’ Diċembru 2003 u fit-23 ta’ Jannar 2004. Fit-30 ta’ Jannar 2004, id-direttur ġenerali tar-rikorrenti ltaqa’ wkoll mal-Ministru tal-Finanzi Slovakk. Matul dawn il-laqgħat, ir-rikorrenti, b’mod partikolari, informat lill-interlokuturi tagħha bil-proposta tagħha li tirregolarizza l-obbligi fiskali tagħha fil-kuntest ta’ proċedura ta’ ftehim eventwali.

9 Fl-istess ħin, ir-rikorrenti kienet ikkuntattjat ukoll lill-awtorità fiskali lokali li kienet taqa’ taħtha, jiġifieri l-uffiċċju ta’ Košice IV (iktar ’il quddiem l-“awtorità fiskali lokali”). B’ittra tat-8 ta’ Jannar 2004, hija informatha li, fir-rigward tad-drittijiet tas-sisa, hija ma kinitx ser tkun f’pożizzjoni li tħallas fi Frar 2004 l-ammonti li kienu għadhom dovuti u pproponiet jew li tħallashom bin-nifs fuq perijodu ta’ ħames snin, jew li taċċetta proposta ta’ ftehim li permezz tiegħu l-ħlas ikun limitat għal 35 % tal-ammonti dovuti. B’ittra tat-3 ta’ Frar 2004, id-direttur tal-awtorità fiskali lokali ċaħad l-ewwel waħda mill-alternattivi proposti mir-rikorrenti u, fir-rigward tat-tieni waħda, jiġifieri l-proposta ta’ ftehim, wieġeb kif ġej: “[…] bħala prinċipju, l-amministratur fiskali ma jopponix li jsir ftehim, min-naħa l-oħra, ma jistax jilqa’ l-proposta ta’ ftehim tiegħek li jitħallas 35 % tal-ammont dovut. Nifhem illi t-termini u l-kundizzjonijiet tal-ftehim ser jiġu diskussi qabel ma tiġi ppreżentata l-proposta ta’ ftehim.”

10 Fit-8 ta’ Marzu 2004, ir-rikorrenti ppreżentat talba għall-ftuħ ta’ proċedura ta’ ftehim quddiem il-Krajský súd v Košiciach (qorti reġjonali ta’ Košice, is-Slovakkja), fejn hija spjegat is-sitwazzjoni tagħha ta’ dejn eċċessiv u ddeskriviet, b’mod konformi mad-dispożizzjonijiet tal-liġi fuq l-istralċ mill-qorti u l-ftehim, il-miżuri differenti li jistgħu jippermettulha terġa’ ssib l-ekwilibriju finanzjarju fi tmiem il-proċedura ta’ ftehim. L-ammont totali tad-dejn fiskali tagħha meħud inkunsiderazzjoni fil-proposta ta’ ftehim tagħha kien ta’ madwar [kunfidenzjali] koruna Slovakka (SKK), fuq ammont totali ta’ debiti ta’ madwar SKK 644.6 miljun. Fil-kuntest tal-proposta ta’ ftehim tagħha, ir-rikorrenti pproponiet lill-kredituri kollha mhux koperti u lill-uħud mill-kredituri li kellhom privileġġ li tħallas lil kull wieħed minnhom parti ekwivalenti għal 35 % tal‑ammont totali tal-ammonti li kellha ttih.

11 Permezz ta’ deċiżjoni tad-29 ta’ April 2004, il-Krajský súd v Košiciach ikkunsidrat li l-kundizzjonijiet previsti fl-Artikoli 46 et seq tal-liġi fuq l-istralċ mill-qorti u l-ftehim kienu sodisfatti u b’hekk awtorizzat il-ftuħ tal-proċedura ta’ ftehim skont l-Artikolu 50(3) tal-imsemmija liġi. Fil-kuntest ta’ din il-proċedura, hija, b’mod partikolari, stiednet lill-kredituri tar-rikorrenti jġibu prova tal-krediti rispettivi tagħhom. Barra minn hekk, għażlet amministratur tal-ftehim u sejħet lir-rikorrenti u lill-kredituri tagħha għal seduta fir-rigward tal-ftehim li kellha tinżamm fid-9 ta’ Lulju 2004 (iktar ’il quddiem is-“seduta fir-rigward tal-ftehim tad-9 ta’ Lulju 2004”). Fl-aħħar nett, hija rriproduċiet il-modalitajiet tal-ftehim li kienu ġew ifformulati mir-rikorrenti fil-proposta ta’ ftehim tagħha tat-8 ta’ Marzu 2004.

12 Sabiex l-awtorità fiskali lokali tkun tista’ tevalwa l-vantaġġi rispettivi tal-ftehim, tal-istralċ mill-qorti u tal-eżekuzzjoni fiskali taħt il-liġi Slovakka, ir-rikorrenti ppreżentatilha diversi rapporti ta’ verifika qabel ma l-ftehim ġie approvat mill-Krajský súd v Košiciach. Fis-26 ta’ April 2004, hija kkomunikat l-ewwel rapport ta’ verifika mfassal mill-awditur intern tagħha, K, iktar ’il quddiem ir-“rapport K”), fejn il-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti ġie evalwat għal [kunfidenzjali]. Fis-7 ta’ Lulju 2004, hija kkomunikat it-tieni rapport ta’ verifika mfassal minn kumpannija ta’ awdituri indipendenti, jiġifieri l-kumpannija E (iktar ’il quddiem ir-“rapport E”), fejn ġie indikat, [kunfidenzjali]. Verżjoni provviżorja tar-rapport E kienet intbagħtet lill-awtorità fiskali lokali fi tmiem ix-xahar ta’ Ġunju 2004.

13 Fil-21 ta’ Ġunju 2004, l-amministrazzjoni fiskali Slovakka għamlet spezzjoni fuq il-post, fl-uffiċini tar-rikorrenti. Matul din l-ispezzjoni, ġie kkonstatat li, fis-17 ta’ Ġunju 2004, ir-rikorrenti kellha assi likwidi ta’ SKK [kunfidenzjali].

14 B’ittra tas-6 ta’ Lulju 2004, id-direttur ġenerali tad-direttorat ġenerali tat-taxxi Slovakk stieden lill-awtorità fiskali lokali sabiex ma taċċettax il-proposta ta’ ftehim tar-rikorrenti matul is-seduta fir-rigward tal-ftehim tad-9 ta’ Lulju 2004, għar-raġuni li ma kienx favorevoli għar-Repubblika Slovakka, fid-dawl ta’ ittra tal-Ministru tal-Finanzi Slovakk tal-15 ta’ Jannar 2004 mehmuża, fejn dan tal-aħħar talab li jiġi aċċertat li l-amministraturi tat-taxxi ma japprovawx tnaqqis fid-dejn fiskali favur il-persuni taxxabbli.

15 Matul is-seduta fir-rigward tal-ftehim tad-9 ta’ Lulju 2004, il-kredituri tar-rikorrenti, inkluża l-amministrazzjoni fiskali Slovakka, aċċettaw il-proposta ta’ ftehim tar-rikorrenti.

16 Permezz ta’ deċiżjoni tal-14 ta’ Lulju 2004, il-Krajský súd v Košiciach, approvat il-ftehim. L-ewwel nett, hija identifikat il-kredituri tar-rikorrenti li pproduċew il-prova tal-krediti tagħhom fil-kuntest tal-proċedura ta’ ftehim. B’mod partikolari, hija rrilevat li l-amministrazzjoni fiskali Slovakka kellha kreditu ammissibbli fl-ammont ta’ madwar [kunfidenzjali] SKK li għalih il-ftehim kien jipprovdi għal rimbors ta’ 35 % minnu, jiġifieri l-ammont li kellu jitħallas kien ta’ SKK 224.3 miljun. It-tieni nett, hija kkonstatat li, matul is-seduta fir-rigward tal-ftehim tad-9 ta’ Lulju 2004, il-kredituri tar-rikorrenti, inkluża l-awtorità fiskali lokali, bħala kreditur privileġġjat, u b’hekk b’vot separat, b’mod konformi mal-Artikolu 58(4) u (5) u mal-Artikolu 58b(1)(a) u (2) tal-liġi fuq l-istralċ mill-qorti u l-ftehim, ilkoll ivvutaw favur il-proposta ta’ ftehim tar-rikorrenti. Hija fakkret ukoll il-kundizzjonijiet li għandhom jiġu sodisfatti sabiex, skont l-Artikolu 60(1) tal-imsemmija liġi, il-ftehim inkwistjoni jkun jista’ jiġi approvat ulterjorment qabel ma ddeċidiet li l-kundizzjonijiet kienu sodisfatti f’dan il-każ.

17 Fl-14 ta’ Lulju 2004, id-direttorat ġenerali tat-taxxi Slovakk issospenda u ssostitwixxa d-direttur tal-awtorità fiskali lokali.

18 B’ittra tal-20 ta’ Ottubru 2004, l-awtorità fiskali lokali indikat lir-rikorrenti li l-modalitajiet tal-ftehim approvat minnha fis-seduta fir-rigward tal-ftehim tad-9 ta’ Lulju 2004, li kienu jistipulaw li parti mid-dejn fiskali ma kellhiex titħallas lura, kienu jikkostitwixxu għajnuna mill-Istat indiretta li kienet suġġetta għall-awtorizzazzjoni tal-Kummissjoni. Hija talbet ukoll lir-rikorrenti tibagħtilha qabel id-19 ta’ Novembru 2004 pjan ta’ investiment dwar l-ammonti li ma għandhomx jitħallsu lura, skont id-deċiżjoni tal-Krajský súd v Košiciach tad-29 ta’ April 2004.

19 Permezz ta’ sentenza tal-25 ta’ Ottubru 2004, in-Najvyšší súd Slovenskej republiky (Qorti suprema tar-Repubblika Slovakka) ċaħdet l-appell ippreżentat mill-awtorità fiskali lokali f’Awwissu 2004, kontra d-deċiżjoni tal-Krajský súd v Košiciach tal-14 ta’ Lulju 2004, bħala inammissibbli u ddikjarat li l-imsemmija deċiżjoni kienet valida u setgħet tiġi eżegwita mit-23 ta’ Lulju 2004.

20 B’ittra tad-9 ta’ Novembru 2004, ir-rikorrenti wieġbet l-ittra tal-awtorità fiskali lokali tal-20 ta’ Ottubru 2004 u indikat li kienet ippreżentat “talba għal ftehim” u mhux “talba għal għajnuna mill-Istat”. F’din l-ittra, hija wriet in-nuqqas ta’ qbil tagħha mal-kwalifikazzjoni bħala għajnuna mill-Istat ta’ ftehim mogħtija minn amministratur ta’ awtorità fiskali. Hija indikat ukoll li kien jidhrilha li t-talba għal pjan ta’ investiment kienet “infondata”.

21 Fl-14 ta’ Diċembru 2004, id-direttur tal-awtorità fiskali lokali, li ġie sospiż fl-14 ta’ Lulju 2004, ġie akkużat bi frodi u miżapproprjazzjoni.

22 Fis-17 ta’ Diċembru 2004, ir-rikorrenti, b’mod konformi mal-ftehim, ħallset b’mod partikolari lill-awtorità fiskali lokali ammont ta’ SKK 224.3 miljun, li kien jikkorrispondi għal 35 % tad-dejn totali tagħha. Permezz ta’ deċiżjoni tat-30 ta’ Diċembru 2004, il-Krajský súd v Košiciach ikkonstatat li l-ftehim kien validu mit-23 ta’ Lulju 2004 u ddikjarat magħluqa l-proċedura ta’ ftehim.

23 Sabiex tikkonferma l-vantaġġi ta’ proċedura ta’ ftehim fuq proċedura ta’ stralċ mill-qorti, ir-rikorrenti kisbet ukoll it-tielet rapport ta’ verifika ddatat 27 ta’ Jannar 2005, imfassal minn H, [kunfidenzjali] (iktar ’il quddiem ir-“rapport H’), fejn hija indikat li, [kunfidenzjali].

24 Permezz ta’ sentenza tas-6 ta’ Marzu 2006, l-iŠpeciálny súd v Pezinku (qorti speċjali ta’ Pezinok, is-Slovakkja) ħelset lid-direttur tal-awtorità fiskali lokali, li kien ġie sospiż fl-14 ta’ Lulju 2004, mill-akkużi kollha miġjubin kontrih.

25 Wara appell straordinarju mid-deċiżjoni tal-Krajský súd v Košiciach tal-14 ta’ Lulju 2004, in-Najvyšší súd Slovenskej republiky, permezz ta’ deċiżjoni tas-27 ta’ April 2006, annullat parzjalment id-deċiżjoni tal-Krajský súd v Košiciach tal-14 ta’ Lulju 2004, għar-raġuni li xi arretrati ta’ taxxi tat-triq fl-ammont ta’ SKK 424 490 kienu ġew inklużi bi żball fil-ftehim. Fir-rigward tal-kumplament, in-Najvyšší súd Slovenskej republiky ċaħdet l-appell straordinarju. Permezz ta’ deċiżjoni tat-18 ta’ Awwissu 2006, il-Krajský súd v Košiciach eżegwiet id-deċiżjoni tan-Najvyšší súd Slovenskej republiky tas-27 ta’ April 2006 u ffissat l-ammonti kkoreġuti dovuti lill-awtorità fiskali lokali għal SKK 640.4 miljun (35 % ta’ din is-somma jammontaw għal SKK 224.1 miljun).

3. Il-proċedura amministrattiva quddiem il-Kummissjoni

26 B’ittra tal-15 ta’ Ottubru 2004, tressaq ilment quddiem il-Kummissjoni dwar għajnuna preżumibbilment illegali favur ir-rikorrenti.

27 B’ittra tas-6 ta’ Diċembru 2004, il-Kummissjoni stiednet lir-Repubblika Slovakka sabiex tibagħtilha informazzjoni dwar il-miżura inkwistjoni, jiġifieri r-rinunżja parzjali għad-dejn fiskali tar-rikorrenti fil-kuntest ta’ ftehim.

28 B’ittra tal-4 ta’ Jannar 2005, ir-Repubblika Slovakka informat lill-Kummissjoni bil-possibbiltà li r-rikorrenti rċeviet għajnuna illegali u talbitha tawtorizza din l-għajnuna bħala għajnuna biex tiġi salvata impriża li tinsab f’diffikultà.

29 Wara li ġabret informazzjoni addizzjonali, il-Kummissjoni, b’ittra tal-5 ta’ Lulju 2005, innotifikat lir-Repubblika Slovakka bid-deċiżjoni tagħha li tibda l-proċedura ta’ investigazzjoni formali prevista fl-Artikolu 88(2) KE dwar il-miżura inkwistjoni (iktar ’il quddiem id-“deċiżjoni li tinbeda l-proċedura ta’ investigazzjoni formali”). Din id-deċiżjoni ġiet ippubblikata fil-Ġurnal Uffiċjali tal-Unjoni Ewropea tat-22 ta’ Settembru 2005 (ĠU C 233, p. 47), u l-partijiet interessati ġew mistiedna fl-istess ħin jippreżentaw l-osservazzjonijiet tagħhom fuq il-miżura inkwistjoni.

30 B’ittra tal-10 ta’ Ottubru 2005, ir-Repubblika Slovakka kkomunikat l-osservazzjonijiet tagħha fuq il-miżura inkwistjoni lill-Kummissjoni. Bl-istess mod, b’ittra tal-24 ta’ Ottubru 2005, ir-rikorrenti kkomunikat l-osservazzjonijiet tagħha fuq il-miżura inkwistjoni lill-Kummissjoni. Dawn intbagħtu lir-Repubblika Slovakka sabiex din tkun tista’ tikkummenta dwarhom, ħaġa li għamlet permezz ta’ ittra tas-16 ta’ Diċembru 2005.

31 Fit-28 ta’ Marzu 2006, inżammet laqgħa bejn il-Kummissjoni u r-rikorrenti. F’din il-laqgħa, ir-rikorrenti indikat b’mod partikolari li kienet għażlet il-proċedura ta’ ftehim minflok il-proċedura ta’ stralċ mill-qorti, li Old Herold kienet tipproduċi l-prodotti billi tuża l-attiv u t-trade mark tagħha, li l-kooperazzjoni bejniethom li kienet bdiet f’Lulju 2004, kienet ibbażata fuq ftehim ta’ distribuzzjoni esklużiva tal-prodotti ta’ Old Herold, li l-ammont tal-attiv iggarantit kien ta’ SKK 194 miljun, li r-rapport E kien intiż biex juri lill-awtorità fiskali lokali li l-proċedura ta’ ftehim kienet aħjar minn proċedura ta’ stralċ mill-qorti, li ma kinitx f’pożizzjoni tispjega għalfejn il-kumpannija E kienet użat informazzjoni tal-31 ta’ Marzu 2004, li s-self mill-fornitur kien ingħatalha minn Old Herold matul it-tieni nofs tal-2004 u li l-perijodu standard għall-eżekuzzjoni tal-obbligi tagħha kien ta’ bejn 14 u 60 ġurnata.

32 B’ittra tal-4 ta’ April 2006, ir-rikorrenti bagħtet lill-Kummissjoni kopja tas-sentenza tal-iŠpeciálny súd v Pezinku tas-6 ta’ Marzu 2006.

33 B’ittra tal-5 ta’ Mejju 2006, ir-Repubblika Slovakka bagħtet lill-Kummissjoni informazzjoni addizzjonali.

34 Fis-7 ta’ Ġunju 2006, il-Kummissjoni adottat id-Deċiżjoni 2007/254/KE dwar l-għajnuna mill-Istat C 25/05 (ex NN 21/05) mogħtija mir-Repubblika Slovakka lil Frucona Košice a.s. (ĠU L 112, p. 14, iktar ’il quddiem id-“deċiżjoni kkontestata”).

35 Id-dispożittiv tad-deċiżjoni kkontestata jipprovdi:

“L-ewwel Artikolu

L-għajnuna mill-Istat mogħtija mir-Repubblika Slovakka li[r-rikorrenti], fl-ammont ta’ [SKK] 416 515 990, hija inkompatibbli mas-suq komuni.

Artikolu 2

1. Ir-Repubblika Slovakka għandha tadotta l-miżuri kollha neċessarji sabiex tirkupra mingħand [ir-rikorrenti] l-għajnuna msemmija fl-Artikolu 1 li ngħatatilha b’mod illegali.

2. L-irkupru għandu jsir mingħajr dewmien, b’mod konformi mal-proċeduri tad-dritt nazzjonali, sa fejn dawn jippermettu eżekuzzjoni immedjata u effettiva ta’ din id-deċiżjoni.

3. L-għajnuna li għandha tiġi rkuprata tinkludi l-interessi dovuti għall-perijodu mid-data meta ngħatat [lir-rikorrenti] sad-data meta tkun ġiet irkuprata effettivament.

4. L-interessi għandhom jiġu kkalkolati b’mod konformi mad-dispożizzjonijiet tal-Kapitolu V tar-Regolament tal-Kummissjoni (KE) Nru 794/2004, tal-21 ta’ April 2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni tal-Artikolu [88 KE]. Ir-rata tal-interessi għandha tiġi applikata fuq bażi komposta għall-perijodu kollu msemmi fil-paragrafu 3.

Artikolu 3

Ir-Repubblika Slovakka għandha tinforma lill-Kummissjoni, fi żmien xagħrejn min-notifika ta’ din id-deċiżjoni, bil-miżuri li tkun ħadet sabiex tikkonforma ruħha magħha. Għal dan il-għan hija għandha tuża l-kwestjonarju mehmuż ma’ din id-deċiżjoni fl-Anness 1.

Artikolu 4

Ir-Repubblika Slovakka hija d-destinatarja ta’ din id-deċiżjoni.” [traduzzjoni mhux uffiċjali]

36 Ir-rikorrenti rċeviet kopja tad-deċiżjoni kkontestata, mingħand l-ambaxxata tar-Repubblika Slovakka fi Brussell (il-Belġju), fit-2 ta’ Novembru 2006.

Il-proċedura u t-talbiet tal-partijiet

37 Permezz ta’ att ippreżentat fir-Reġistru tal-Qorti tal-Prim’Istanza (li issa saret il-“Qorti Ġenerali”) fit-12 ta’ Jannar 2007, ir-rikorrenti ppreżentat dan ir-rikors.

38 Permezz ta’ att ippreżentat fir-Reġistru tal-Qorti Ġenerali fit-8 ta’ Ġunju 2007, l-impriża St. Nicolaus-trade a.s. talbet sabiex tintervjeni f’din il-proċedura insostenn tal-Kummissjoni.

39 Permezz ta’ digriet tal-11 ta’ Ottubru 2007, il-president tat-Tieni Awla tal-Qorti Ġenerali laqa’ din it-talba u ddeċieda li, peress illi din tal-aħħar ġiet ippreżentata wara l-iskadenza tat-terminu ta’ sitt ġimgħat imsemmi fl-Artikolu 115(1) tar-Regoli tal-Proċedura tal-Qorti Ġenerali, id-drittijiet tal-intervenjenti kienu ser ikunu dawk previsti fl-Artikolu 116(6) tal-imsemmija regoli.

40 Fuq rapport tal-Imħallef Relatur, il-Qorti Ġenerali (It-Tieni Awla) iddeċidiet li tiftaħ il-proċedura orali u, fil-kuntest tal-miżuri ta’ organizzazzjoni tal-proċedura previsti fl-Artikolu 64 tar-Regoli tal-Proċedura, ir-rikorrenti u l-Kummissjoni ġew mistiedna jippreżentaw ċerti dokumenti u jwieġbu bil-miktub diversi mistoqsijiet. Il-partijiet wieġbu għall-imsemmija miżuri ta’ organizzazzjoni tal-proċedura fit-termini li kienu ngħatawlhom.

41 It-trattazzjoni tal-partijiet u t-tweġibiet tagħhom għall-mistoqsijiet orali tal-Qorti Ġenerali nstemgħu fis-seduta tal-14 ta’ Ottubru 2009.

42 Ir-rikorrenti titlob li l-Qorti Ġenerali jogħġobha:

– tannulla d-deċiżjoni kkontestata jew, almenu, tannulla totalment jew parzjalment l-Artikolu 1 ta’ din id-deċiżjoni;

– tikkundanna lill-Kummissjoni għall-ispejjeż.

43 Il-Kummissjoni, sostnuta mill-intervenjenti, titlob li l-Qorti Ġenerali jogħġobha:

– tiċħad ir-rikors;

– tikkundanna lir-rikorrenti għall-ispejjeż.

44 Matul is-seduta, l-intervenjenti talbet, essenzjalment, insostenn tat-talbiet tal-Kummissjoni, li l-Qorti Ġenerali jogħġobha tiċħad ir-rikors, u tikkundanna lir-rikorrenti għall-ispejjeż.

Fuq il-mertu

45 Insostenn tat-talbiet tagħha għal annullament, ir-rikorrenti tqajjem għaxar motivi bbażati, fl-ewwel lok, fuq żball manifest ta’ evalwazzjoni tal-ammont tal-miżura ta’ għajnuna inkwistjoni, fit-tieni lok, fuq ksur ta’ regola proċedurali essenzjali u tal-Artikolu 33 KE, fit-tielet lok, essenzjalment, fuq l-inkompetenza tal-Kummissjoni sabiex tadotta d-deċiżjoni kkontestata, fir-raba’ lok, fuq żball ta’ liġi u ta’ fatt, inkwantu l-Kummissjoni kkunsidrat li l-proċedura ta’ stralċ mill-qorti kienet iktar favorevoli minn dik ta’ ftehim, fil-ħames lok, fuq żball ta’ liġi u ta’ fatt inkwantu l-Kummissjoni kkunsidrat li l-proċedura ta’ eżekuzzjoni fiskali kienet iktar favorevoli minn dik ta’ ftehim, fis-sitt lok, fuq żball ta’ liġi u ta’ fatt inkwantu l-Kummissjoni ma ssodisfatx l-oneru tal-prova li kien jaqa’ fuqha u kisret id-dispożizzjonijiet legali applikabbli fir-rigward tal-applikazzjoni tal-kriterju ta’ kreditur privat f’ekonomija tas-suq, fis-seba’ lok, fuq żball ta’ liġi u ta’ fatt, inkwantu l-Kummissjoni la evalwat b’mod korrett u lanqas ma ħadet inkunsiderazzjoni l-provi għad-dispożizzjoni tagħha, fit-tmien lok, fuq żball ta’ liġi u ta’ fatt inkwantu l-Kummissjoni ħadet inkunsiderazzjoni provi irrilevanti, fid-disa’ lok, fuq ksur tal-Artikolu 253 KE, inkwantu l-Kummissjoni ma mmotivatx biżżejjed id-deċiżjoni kkontestata u, fl-għaxar lok, fuq żball ta’ liġi u ta’ fatt inkwantu l-Kummissjoni ma eżentatx il-ftehim bħala għajnuna għar-ristutturazzjoni u applikat b’mod retroattiv il-linji gwida Komunitarji dwar għajnuna tal-[I]stat biex jiġu salvati u ristrutturati ditti f’diffikultà (ĠU 2004, C 244, p. 2, iktar ’il quddiem il-“linji gwida tal-2004”).

1. Fuq l-ewwel motiv, ibbażat fuq żball manifest ta’ evalwazzjoni tal-ammont tal-miżura ta’ għajnuna inkwistjoni

L-argumenti tal-partijiet

46 Ir-rikorrenti ssostni li l-ammont imsemmi fl-Artikolu 1 tad-deċiżjoni kkontestata, jiġifieri SKK 416 515 990, huwa manifestament żbaljat. Fil-fehma tagħha, il-Kummissjoni ma ħaditx inkunsiderazzjoni d-deċiżjoni tan-Najvyšší súd Slovenskej republiky tas-27 ta’ April 2006 li kienet naqqset b’SKK 424 490 l-ammont tad-dejn fiskali meħud inkunsiderazzjoni fil-proċedura ta’ ftehim. L-ammont eżatt huwa ta’ SKK 416 240 072. Konsegwentement, id-deċiżjoni kkontestata hija vvizzjata bi żball manifest ta’ evalwazzjoni. B’hekk, hija għandha tiġi annullata jew, almenu, għandu jiġi annullat l-Artikolu 1 tagħha.

47 Il-Kummissjoni, sostnuta mill-intervenjenti, tikkontesta l-argumenti kollha mressqa mir-rikorrenti insostenn tal-ewwel motiv.

Il-kunsiderazzjonijiet tal-Qorti Ġenerali

48 B’mod preliminari, għandu jitfakkar li, fil-kuntest ta’ rikors għal annullament, il-legalità tal-att ikkonċernat għandha tiġi evalwata skont il-punti ta’ fatt u ta’ liġi eżistenti fid-data meta jkun ġie adottat dan l-att (sentenza tal-Qorti tal-Ġustizzja tas-7 ta’ Frar 1979, Franza vs Il-Kummissjoni, 15/76 u 16/76, Ġabra p. 321, punt 7; sentenzi tal-Qorti Ġenerali tal-25 ta’ Ġunju 1998, British Airways et vs Il-Kummissjoni, T‑371/94 u T‑394/94, Ġabra p. II‑2405, punt 81, u tal-14 ta’ Jannar 2004, Fleuren Compost vs Il-Kummissjoni, T‑109/01, Ġabra p. II‑127, punt 50).

49 B’mod iktar partikolari, jirriżulta mill-ġurisprudenza li, fir-rigward ta’ deċiżjoni dwar għajnuna mill-Istat, il-legalità tagħha għandha tiġi evalwata skont l-informazzjoni li l-Kummissjoni seta’ kellha fiż-żmien meta ġiet adottata (sentenza tal-Qorti tal-Ġustizzja tal-24 ta’ Settembru 2002, Falck u Acciaierie di Bolzano vs Il-Kummissjoni, C‑74/00 P u C‑75/00 P, Ġabra p. I‑7869, punt 168; ara wkoll, f’dan is-sens, is-sentenza tal-Qorti tal-Ġustizzja tal-10 ta’ Lulju 1986, Il-Belġju vs Il-Kummissjoni, 234/84, Ġabra p. 2263, punt 16).

50 B’hekk, rikorrent ma jistax jinvoka, quddiem il-qorti, punti ta’ fatt li ma ġewx ippreżentati matul il-proċedura prekontenzjuża prevista fl-Artikolu 88 KE (ara, f’dan is-sens, is-sentenzi tal-Qorti tal-Ġustizzja tal-14 ta’ Settembru 1994, Spanja vs Il-Kummissjoni, C‑278/92 sa C‑280/92, Ġabra p. I‑4103, punt 31, u tat-13 ta’ Ġunju 2002, Il-Pajjiżi l-Baxxi vs Il-Kummissjoni, C‑382/99, Ġabra p. I‑5163, punti 49 u 76; sentenza Fleuren Compost vs Il-Kummissjoni, punt 48 iktar ’il fuq, punt 51).

51 Bl-istess mod, il-Kummissjoni ma tistax tiġi akkużata li ma ħaditx inkunsiderazzjoni punti ta’ fatt jew ta’ liġi possibbli li setgħu ġew ippreżentati lilha matul il-proċedura amministrattiva, iżda li ma ġewx ippreżentati, billi l-Kummissjoni ma hijiex obbligata teżamina ex officio u tbassar x’informazzjoni setgħet ġiet ippreżentata lilha (sentenza Fleuren Compost vs Il-Kummissjoni, punt 48 iktar ’il fuq, punt 49, u l-ġurisprudenza ċċitata).

52 F’dan il-każ, mis-sommarju tad-deċiżjoni li tinfetaħ il-proċedura ta’ investigazzjoni formali, li ġie ppubblikat fil-Ġurnal Uffiċjali (C 233, p. 47), jirriżulta li l-Kummissjoni bbażat ruħha fuq l-informazzjoni li tinsab fid-deċiżjoni tal-Krajský súd v Košiciach tal-14 ta’ Lulju 2004, li tapprova l-ftehim, sabiex tiddetermina l-ammont tal-għajnuna mill-Istat, li ma ġietx ikkontestata mir-Repubblika Slovakka fl-osservazzjonijiet tagħha tal-10 ta’ Ottubru 2005, jew mir-rikorrenti fl-osservazzjonijiet tagħha tal-24 ta’ Ottubru 2005.

53 Barra minn hekk, ma huwiex ikkontestat li, fil-mument meta l-Kummissjoni adottat id-deċiżjoni kkontestata, hija la kienet ġiet informata mir-rikorrenti u lanqas mir-Repubblika Slovakka bid-deċiżjoni tan-Najvyšší súd Slovenskej republiky tas-27 ta’ April 2006 li naqqset id-dejn fiskali tar-rikorrenti li kellu jittieħed inkunsiderazzjoni fil-kuntest tal-proċedura ta’ ftehim.

54 Fid-dawl tal-ġurisprudenza ċċitata fil-punti 48 sa 50 iktar ’il fuq, il-Kummissjoni ma tistax tiġi akkużata li bbażat ruħha fuq l-informazzjoni li tinsab fid-deċiżjoni tal-Krajský súd v Košiciach tal-14 ta’ Lulju 2004 u li ma ħaditx inkunsiderazzjoni d-deċiżjoni tan-Najvyšší súd Slovenskej republiky tas-27 ta’ April 2006 meta ffissat l-ammont tal-għajnuna mill-Istat. B’hekk, l-ewwel motiv għandu jiġi miċħud bħala infondat.

2. Fuq it-tieni motiv ibbażat fuq ksur ta’ regola proċedurali essenzjali u tal-Artikolu 33 KE

L-argumenti tal-partijiet

55 Ir-rikorrenti ssostni, minn naħa, li d-deċiżjoni kkontestata hija vvizzjata bi ksur ta’ regola proċedurali essenzjali u għandha, konsegwentement, tiġi annullata. Fil-fehma tagħha, sa fejn hija kienet tipproduċi prinċipalment prodotti agrikoli li jaqgħu taħt l-Anness 1 tat-Trattat KE fiż-żmien meta l-miżura inkwistjoni ġiet adottata, id-Direttorat Ġenerali (DĠ) kompetenti fi ħdan il-Kummissjoni sabiex twettaq l-investigazzjoni u tieħu l-passi li wasslu għall-adozzjoni tad-deċiżjoni kkontestata kienet id-DĠ “Agrikoltura u Żvilupp Rurali” u mhux id-DĠ “Kompetizzjoni”. Għal dawn l-istess motivi, id-deċiżjoni li tinbeda l-proċedura ta’ investigazzjoni formali u d-deċiżjoni kkontestata kien imisshom ġew iffirmati mill-membru tal-Kummissjoni responsabbli għall-argrikoltura u l-iżvilupp rurali u mhux mill-membru responsabbli għall-kompetizzjoni. Min-naħa l-oħra, ir-rikorrenti takkuża lill-Kummissjoni li ma ħaditx inkunsiderazzjoni, fid-deċiżjoni kkontestata, l-għanijiet tal-Artikolu 33 KE.

56 Il-Kummissjoni, sostnuta mill-intervenjenti, tikkontesta l-argumenti kollha mressqa mir-rikorrenti insostenn tat-tieni motiv.

Il-kunsiderazzjonijiet tal-Qorti Ġenerali

57 Fir-rigward tal-ewwel parti tat-tieni motiv, ibbażata fuq ksur ta’ regola proċedurali essenzjali, għandu jiġi rrilevat li din hija bbażata fuq il-premessa li, fiż-żmien meta l-miżura inkwistjoni ġiet akkordata, ir-rikorrenti kienet tipproduċi prinċipalment prodotti agrikoli li jaqgħu taħt l-Anness 1 tat-Trattat KE, b’mod illi biss id-DĠ “Agrikoltura u Żvilupp Rurali” u l-membru tal-Kummissjoni responsabbli għall-agrikoltura u l-iżvilupp rurali kienu kompetenti biex iwettqu investigazzjoni relattiva għall-miżura inkwistjoni u biex jadottaw id-deċiżjoni li tinbeda l-proċedura ta’ investigazzjoni formali kif ukoll id-deċiżjoni kkontestata.

58 Hekk kif issosnti l-Kummissjoni, mill-osservazzjonijiet tar-rikorrenti tal-24 ta’ Ottubru 2005, u iktar preċiżament mit-tabella 1 li tinsab fl-imsemmija osservazzjonijiet, jirriżulta b’mod espliċitu li, fl-2004, id-dħul mill-bejgħ totali tar-rikorrenti kien ta’ madwar SKK 880.3 miljun u d-dħul mill-bejgħ iġġenerat mill-attivitajiet relatati mal-produzzjoni tal-alkoħol u tal-ispriti kien ta’ madwar SKK 728.8 miljun. Dawn l-attivitajiet imsemmija l-aħħar b’hekk kienu jiġġeneraw dħul mill-bejgħ li jirrappreżenta iktar minn 82 % tad-dħul mill-bejgħ totali tar-rikorrenti. Għandu jiġi kkonstatat li, fid-dawl ta’ din il-perċentwali għolja tad-dħul mill-bejgħ iġġenerat mill-attivitajiet tagħha relatati mal-produzzjoni tal-alkoħol u l-ispirti, ir-rikorrenti ma wrietx li l-attiviatjiet tagħha marbtuin mal-produzzjoni ta’ prodotti agrikoli, li kienu jaqgħu taħt l-Anness 1 tat-Trattat KE meta ġiet adottata l-miżura inkwistjoni, kienu jiddominaw l-attivitajiet imsemmija l-ewwel. Għaldaqstant, fid-dawl tal-provi li jinsabu fil-proċess, għandu jiġi kkonstatat li, fiż-żmien meta seħħew il-fatti, il-maġġoranza tad-dħul mill-bejgħ totali tar-rikorrenti kienet tirriżulta mill-attivitajiet tagħha marbutin mal-produzzjoni tal-alkoħol u tal-ispirti. B’hekk, l-ewwel parti tat-tieni motiv għandha tiġi miċħuda bħala manifestament infondata abbażi tal-fatti.

59 Fir-rigward tat-tieni parti tat-tieni motiv, ibbażata fuq l-allegazzjoni li l-Kummissjoni ma ħaditx inkunsiderazzjoni l-għanijiet tal-Artikolu 33 KE, għandu jitfakkar li, skont l-ewwel paragrafu tal-Artikolu 21 tal-Istatut tal-Qorti tal-Ġustizzja tal-Unjoni Ewropea, applikabbli għall-proċedura quddiem il-Qorti Ġenerali skont l-ewwel paragrafu tal-Artikolu 53 tal-Istatut, u l-Artikolu 44(1)(c) tar-Regoli tal-Proċedura, kull rikors għandu jindika s-suġġett tal-kawża u sunt tal-motivi invokati. Skont ġurisprudenza stabbilita, sabiex rikors ikun ammissibbli, il-punti ta’ fatt u ta’ liġi essenzjali li fuqhom ikun ibbażat ir-rikors għandhom jirriżultaw, minn tal-inqas fil-qosor, iżda b’mod koerenti u li jinftiehem, mit-test tar-rikors stess (ara s-sentenza tal-Qorti Ġenerali tas-17 ta’ Settembru 2007, Microsoft vs Il-Kummissjoni, T‑201/04, Ġabra p. II‑3601, punt 94, u l-ġurisprudenza ċċitata).

60 F’dan il-każ, ir-rikorrenti ma pprovdietx punti ta’ fatt jew ta’ liġi insostenn tal-ilment tagħha bbażat fuq il-ksur tal-Artikolu 33 KE. B’hekk, hija ma pprovdietx, skont l-Artikolu 44(1)(c) tar-Regoli tal-Proċedura, sunt tat-tieni parti tat-tieni motiv. Għaldaqstant, it-tieni parti tat-tieni motiv għandha tiġi miċħuda bħala manifestament inammissibbli.

61 Mis-suespost jirriżulta li l-ewwel u t-tieni partijiet tat-tieni motiv, għandhom jiġu miċħuda; fir-rigward tal-ewwel parti, bħala manifestament infondata abbażi tal-fatti u, fir-rigward tat-tieni parti, bħala manifestament inammissibbli.

3. Fuq it-tielet motiv ibbażat fuq ksur tat-Taqsima 3 tal-Anness IV tat-Trattat ta’ Adeżjoni, tal-Artikolu 253 KE, tal-Artikolu 88 KE u tar-Regolament (KE) Nru 659/1999, inkwantu l-Kummissjoni ma kinitx kompetenti sabiex tadotta d-deċiżjoni kkontestata

L-argumenti tal-partijiet

62 Skont ir-rikorrenti, il-Kummissjoni ma kinitx kompetenti sabiex teżamina l-miżura inkwistjoni. Hija ssotni li, anki jekk jitqies li din il-miżura kienet tikkostitwixxi għajnuna mill-Istat fis-sens tal-Artikolu 87 KE, din ingħatat u ġiet implementata meta l-amministrazzjoni fiskali Slovakka kienet, qabel l-adeżjoni tar-Repubblika Slovakka mal-Unjoni Ewropea fl-1 ta’ Mejju 2004 (iktar ’il quddiem l-“adeżjoni tar-Repubblika Slovakka”), iddeċidiet li ma tibdiex proċedura ta’ stralċ mill-qorti u proċedura ta’ eżekuzzjoni fiskali. Hija ssostni li, meta nbdiet il-proċedura ta’ ftehim fid-29 ta’ April 2004, hija setgħet leġittimament taħseb li l-amministrazzjoni fiskali Slovakka kienet ser teżegwixxi l-atti formali kollha neċessarji għall-implementazzjoni tal-ftehim. Wara din id-data, l-approvazzjoni tal-proposta tal-ftehim fis-seduta fir-rigward tal-ftehim tad-9 ta’ Lulju 2004 kienet biss formalità. Hija żżid li l-miżura inkwistjoni ma kinitx għadha applikabbli wara d-data msemmija l-aħħar. Konsegwentement, l-imsemmija miżura tikkostitwixxi għajnuna eżistenti u mhux għajnuna ġdida b’mod li l-Kummissjoni ma hijiex kompetenti titlob l-irkupru tagħha skont l-Artikolu 88(2) KE u l-Artikolu 14 tar-Regolament tal-Kunsill (KE) Nru 659/1999, tat-22 ta’ Marzu 1999, li jistabbilixxi regoli dettaljati għall-applikazzjoni tal-Artikolu [88 KE] (ĠU Edizzjoni Speċjali bil-Malti, Kapitolu 8, Vol. 1, p. 339).

63 B’mod iktar preċiż, il-pożizzjoni tal-Kummissjoni fid-deċiżjoni kkontestata hija kontradittorja għal dak li jirrigwarda l-mument meta ngħatat għajnuna mill-Istat f’dan il-każ. Minn naħa, il-Kummissjoni tiċċita s-sentenza Fleuren Compost vs Il-Kummissjoni, punt 48 iktar ’il fuq, insostenn tal-evalwazzjoni tagħha li l-miżura inkwsitjoni ngħatat biss meta ġie adottat l-att vinkolanti legalment, jiġifieri fid-9 ta’ Lulju 2004. Min-naħa l-oħra, il-Kummissjoni bbażat il-konklużjoni tagħha li l-miżura inkwistjoni tikkostitwixxi għajnuna mill-Istat fuq il-fatt li l-amministrazzjoni fiskali Slovakka ma kinitx implementat “il-proċedura xierqa qabel ma nbiet il-proċedura ta’ ftehim”. Issa, kemm mill-prassi amministrattiva tal-Kummissjoni kif ukoll mill-ġurisprudenza jirriżulta li f’diversi każijiet, ġie konkluż li teżisti għajnuna minħabba n-nuqqas ta’ azzjoni, anki jekk ma kien jeżisti ebda dokument formali vinkolanti legalment.

64 Barra minn hekk, ir-rikorrenti ssostni li l-miżura inkwistjoni ma kinitx għadha applikabbli wara l-adeżjoni tar-Repubblika Slovakka. F’dan ir-rigward, hija ssostni li l-ftehim ma kien joħloq ebda obbligu għar-Repubblika Slovakka wara l-adeżjoni, peress li ebda ħlas u ebda remissjoni ta’ dejn addizzjonali ma kienet meħtieġa.

65 Il-Kummissjoni, sostnuta mill-intervenjenti, tikkontesta l-argumenti kollha mressqa mir-rikorrenti insostenn tat-tielet motiv.

Il-kunsiderazzjonijiet tal-Qorti Ġenerali

66 Fil-premessi 61 sa 68 tad-deċiżjoni kkontestata, il-Kummissjoni kkonstatat li parti mill-fatti rilevanti f’dan il-każ ġrat qabel l-adeżjoni tar-Repubblika Slovakka. Hija mbagħad indikat li l-miżuri implementati wara l-imsemmija adeżjoni kienu jaqgħu kjarament taħt il-kompetenza tal-Kummissjoni, b’mod konformi mat-Trattat KE u speċifikat li, fil-fehma tagħha, il-kriterju rilevanti sabiex jiġi ddeterminat il-mument meta miżura partikolari tiġi implementata huwa dak tal-att vinkolanti legalment li permezz tiegħu “l-awtorità nazzjonali kompetenti twiegħed li tagħti l-għajnuna”. F’dan il-każ, hija kkunsidrat, minn naħa, li l-proposta li tinbeda proċedura ta’ ftehim ma kinitx att li joriġina mill-“awtorità li tagħti l-għajnuna”, iżda “att li joriġina mill-benefiċjarju” u, min-naħa l-oħra, li d-deċiżjoni tal-qorti li tawtorizza l-proċedura ta’ ftehim ma kinitx att li joriġina mill-“awtorità li tagħti l-għajnuna”. Barra minn hekk, hija kkunsidrat li ma kienet teżisti ebda prova li d-direttorat ġenerali tat-taxxi Slovakk kien wera l-kunsens tiegħu fir-rigward tal-miżura inkwistjoni fil-laqgħa ta’ Diċembru 2003. Għall-kuntrarju, l-awtoritajiet Slovakki nnegaw l-eżistenza ta’ xi kunsens minn qabel ta’ dan it-tip. Skont il-Kummissjoni, id-“deċiżjoni tal-awtorità kompetenti li tirrinunzja għal parti mill-krediti” ttieħdet fid-9 ta’ Lulju 2004, jiġifieri wara l-adeżjoni tar-Repubblika Slovakka, meta l-awtorità fiskali lokali tat il-kunsens tagħha għall-proposta ta’ ftehim tar-rikorrenti. B’hekk, hija kkunsidrat li kienet kompetenti sabiex “tevalwa” l-miżura inkwistjoni, b’mod konformi mal-Artikolu 88 KE.

67 It-tielet motiv, ibbażat fuq l-inkompetenza tal-Kummissjoni sabiex tadotta d-deċiżjoni kkontestata, huwa bbażat fuq il-premessa li l-miżura inkwistjoni ġiet akkordata qabel l-adeżjoni tar-Repubblika Slovakka.

68 Sabiex tkun tista’ tiddeċiedi fuq il-fondatezza tat-tielet motiv, għandu jitqies bħala kriterju rilevanti dak tal-“att vinkolanti legalment li permezz tiegħu l-awtorità nazzjonali kompetenti twiegħed li tagħti l-għajnuna” (ara, f’dan is-sens, is-sentenza Fleuren Compost vs Il-Kummissjoni, punt 48 iktar ’il fuq, punt 74).

69 F’dan ir-rigward, għandu fl-ewwel lok jiġi identifikat l-għan tal-miżura inkwistjoni. Skont ir-rikorrenti, il-miżura inkwistjoni ngħatat qabel l-adeżjoni tar-Repubblika Slovakka, meta l-awtorità fiskali lokali ddeċidiet li ma tibdiex il-proċedura ta’ stralċ mill-qorti jew il-proċedura ta’ eżekuzzjoni fiskali.

70 Hekk kif tosserva ġustament il-Kummissjoni, għandu jiġi kkunsidrat li deċiżjoni ta’ awtorità ta’ Stat Membru li ma tibdiex proċedura ta’ stralċ mill-qorti jew proċedura ta’ eżekuzzjoni fiskali hija differenti minn deċiżjoni li tapprova proposta ta’ ftehim, li f’dan il-każ kienet tfisser li l-awtorità fiskali kienet ser tirrinunzja għal 65 % tal-krediti tagħha dovuti mir-rikorrenti. Fil-fatt, filwaqt li kull ma tagħmel deċiżjoni ta’ kreditur li ma jibdiex proċedura ta’ stralċ mill-qorti jew proċedura ta’ eżekuzzjoni fiskali huwa li tipposponi l-irkupru sfurzat eventwali tal-kreditu, id-deċiżjoni ta’ dan il-kreditur li japprova proposta ta’ ftehim timplika, jekk il-ftehim jiġi approvat mill-qorti kompetenti, li l-imsemmi kreditur jirrinunzja b’mod definittiv għal dan il-kreditu tiegħu jew għal parti minnu. Għaldaqstant, dawn iż-żewġ deċiżjonijiet huma kjarament differenti minn xulxin.

71 Bl-istess mod, kif jirriżulta espliċitament mit-termini kemm tad-deċiżjoni li tinfetaħ il-proċedura ta’ investigazzjoni formali kif ukoll mid-deċiżjoni kkontestata, il-miżura inkwistjoni tikkonsisti esklużivament f’remissjoni mill-awtorità fiskali lokali għal 65 % tal-krediti tagħha dovuti mir-rikorrenti fil-kuntest ta’ ftehim. Il-miżura inkwistjoni f’ebda każ ma tikkonċerna deċiżjoni tal-awtorità fiskali lokali li ma tibdiex proċedura ta’ stralċ mill-qorti jew proċedura ta’ eżekuzzjoni fiskali.

72 Għaldaqstant, sabiex tiġi evalwata l-fondatezza tat-tielet motiv ibbażat fuq l-inkompetenza tal-Kummissjoni sabiex tadotta d-deċiżjoni kkontestata, għandu jiġi ddeterminat biss f’liema mument ġiet adottata d-deċiżjoni tal-awtorità fiskali lokali li tapprova l-proposta ta’ ftehim tar-rikorrenti.

73 Prinċipalment, fl-ewwel lok, għandu jiġi osservat li r-rikorrenti tafferma li, fid-deċiżjoni tad-29 ta’ April 2004, il-Krajský súd v Košiciach awtorizzat il-proċedura ta’ ftehim. Min-naħa l-oħra, il-Kummissjoni ssostni li, f’din l-istess deċiżjoni, il-Krajský súd v Košiciach awtorizzat biss li tinbeda l-proċedura ta’ ftehim. Għaldaqstant, għandha tiġi eżaminata l-portata tad-deċiżjoni tal-Krajský súd v Košiciach tad-29 ta’ April 2004, inkwantu, insostenn tat-tielet motiv, ir-rikorrenti ssostni li l-miżura inkwistjoni ġiet adottata qabel l-adeżjoni tar-Repubblika Slovakka, b’mod li l-Kummissjoni ma kinitx kompetenti sabiex teżamina l-kompatibbiltà tal-imsemmija miżura mad-dispożizzjonijiet tat-Trattat KE.

74 F’dan ir-rigward, qabel kollox, mid-dipożizzjonijiet tal-liġi fuq l-istralċ mill-qorti u l-ftehim, u b’mod partikolari mill-Artikolu 50 tal-imsemmija liġi, jirriżulta li, qabel kull approvazzjoni ta’ ftehim, il-qorti għandha tikkonstata f’deċiżjoni li l-kundizzjonijiet sabiex jingħata bidu għal proċedura ta’ ftehim huma sodisfatti. F’ebda każ, id-deċiżjoni tal-Krajský súd v Košiciach tad-29 ta’ April 2004 ma tista’ tikkostitwixxi deċiżjoni li tapprova l-ftehim f’dan il-każ.

75 Fil-fatt, minn naħa, b’mod konformi mad-dispożizzjonijiet tal-Artikolu 58(1) tal-liġi fuq l-istralċ mill-qorti u l-ftehim, il-kredituri kkonċernati li ġabu l-prova tal-krediti tagħhom jistgħu jagħmlu proposti jew dikjarazzjonijiet u jivvutaw bil-miktub fuq il-proposta ta’ ftehim, u dan qabel ma tinżamm is-seduta fir-rigward tal-ftehim previst fl-Artikolu 58(2) tal-imsemmija liġi.

76 Min-naħa l-oħra, b’mod konformi mal-Artikolu 50(3)(b) u l-Artikolu 58(2) tal-liġi fuq l-istralċ mill-qorti u l-ftehim, il-ftuħ tal-proċedura ta’ ftehim għandu jippermetti lill-qorti tikkonstata, matul seduta fir-rigward tal-ftehim, min huma l-kredituri kkonċernati li japprovaw u min huma dawk li ma japprovawx il-proposta ta’ ftehim. Huwa biss jekk il-kundizzjonijiet ta’ maġġoranza previsti fl-Artikoli 58a u 58b tal-liġi fuq l-istralċ mill-qorti u l-ftehim huma sodisfatti, u jekk jiġu osservati d-dispożizzjonijiet tal-Artikoli 60 u 61 tal-imsemmija liġi, li l-qorti tista’ tiddeċiedi li tapprova l-ftehim. Għaldaqstant, mid-dispożizzjonijiet tal-liġi fuq l-istralċ mill-qorti u l-ftehim jirriżulta li huwa biss wara li jingħata bidu għal proċedura ta’ ftehim u wara li l-kredituri kkonċernati jġibu l-prova tal-krediti tagħhom u jkunu ġew mistiedna, l-iktar tard matul seduta fir-rigward tal-ftehim, jivvutaw favur il-ftehim, li tista’ tiġi adottata deċiżjoni li tapprova ftehim.

77 Mit-termini stess tad-deċiżjoni tal-Krajský súd v Košiciach tad-29 ta’ April 2004 jirriżulta li din il-qorti stiednet lill-kredituri kkonċernati jġibu l-prova, fi żmien għaxar ġimgħat, tal-krediti tagħhom sabiex jinvokawhom fil-kuntest tal-proċedura ta’ ftehim, sejħet seduta fir-rigward tal-ftehim fid-9 ta’ Lulju 2004 u rriproduċiet il-modalitajiet tal-ftehim kif ifformulati fil-proposta ta’ ftehim tar-rikorrenti tat-8 ta’ Marzu 2004.

78 Fl-aħħar nett, għandu jiġi rrilevat li, fl-osservazzjonijiet tagħha tal-24 ta’ Ottubru 2005, ir-rikorrenti indikat li, fid-29 ta’ April 2004, il-Krajský súd v Košiciach kienet awtorizzat l-ewwel stadju tal-proċedura ta’ ftehim, fis-sens li l-kundizzjonijiet proċedurali u sostantivi meħtieġa kienu sodisfatti. Hija żiedet ukoll li t-tieni stadju tal-proċedura ta’ ftehim kien ġie ffinalizzat bl-adozzjoni tad-deċiżjoni tal-14 ta’ Lulju 2004 li permezz tagħha l-Krajský súd v Košiciach kienet approvat il-ftehim.

79 Fid-dawl tal-kunsiderazzjonijiet magħmula fil-punti 74 sa 78 iktar ’il fuq, għandu jiġi kkunsidrat li d-deċiżjoni tal-Krajský súd v Košiciach tad-29 ta’ April 2004 ma tikkostitwixxix att vinkolanti legalment fis-sens tal-ġurisprudenza ċċitata fil-punt 68 iktar ’il fuq. Permezz tal-imsemmija deċiżjoni, il-Krajský súd v Košiciach ikkonstatat sempliċiment li, f’dan il-każ, kienu sodisfatti l-kundizzjonijiet sabiex tinbeda proċedura ta’ ftehim.

80 Fit-tieni lok, fir-rigward tal-effetti ta’ deċiżjoni li tinbeda proċedura ta’ ftehim, huwa paċifiku li, skont id-dispożizzjonijiet tad-dritt nazzjonali applikabbli f’dan il-każ, din id-deċiżjoni ċċaħħad b’mod partikolari lid-debitur kif ukoll lill-kredituri tiegħu mid-dritt li jibdew proċedura ta’ stralċ mill-qorti waqt li tkun għaddejja l-proċedura ta’ ftehim. Madankollu, l-Artikolu 66 tal-liġi fuq l-istralċ mill-qorti u l-ftehim jipprovdi li, meta l-proposta ta’ ftehim ma tiġix approvata mill-kredituri kkonċernati, il-qorti għandha ġġib fi tmiem il-proċedura ta’ ftehim. Minn dak il-mument ’il quddiem, il-kredituri kkonċernati b’hekk jistgħu jibdew proċedura ta’ stralċ mill-qorti.

81 Fit-tielet lok, huwa paċifiku li l-amministrazzjoni fiskali Slovakka kellha f’dan il-każ il-kwalità ta’ kreditur privileġġjat. Huwa paċifiku wkoll li, skont id-dispożizzjonijiet tal-liġi fuq l-istralċ mill-qorti u l-ftehim, proposta ta’ ftehim għandha tiġi approvata mill-kredituri privileġġjati sabiex il-ftehim ikun jista’ jiġi approvat mill-qorti. Għall-kuntrarju ta’ dak li ssostni r-rikorrenti, mill-atti li jinsabu fil-proċess ma jirriżultax li, qabel l-adozzjoni tad-deċiżjoni tal-Krajský súd v Košiciach tad-29 ta’ April 2004, ir-rikorrenti rċeviet, mingħand l-awtorità fiskali lokali, xi garanzija li l-proposta tagħha ta’ ftehim tat-8 ta’ Marzu 2004 kienet ser tiġi approvata. Għaldaqstant, ir-rikorrenti ma għandhiex raġun issostni li l-miżura inkwistjoni kienet ġiet akkordata mir-Repubblika Slovakka qabel l-1 ta’ Mejju 2004.

82 Barra minn hekk, għandu jiġi rrilevat li, hekk kif jirriżulta mill-premessa 57 tad-deċiżjoni kkontestata, l-awtoritajiet Slovakki, darbtejn fl-2004, indikaw b’mod formali l-oppożizzjoni tagħhom għall-approvazzjoni tal-proposta ta’ ftehim tar-rikorrenti. B’ittra tal-15 ta’ Jannar 2004, il-Ministeru tal-Finanzi Slovakk stieden lid-direttorat ġenerali tat-taxxi Slovakk sabiex ma jaċċettax il-proposti ta’ ftehim li kienu jinvolvu r-remissjoni ta’ krediti fiskali. B’ittra tas-6 ta’ Lulju 2004, l-imsemmi direttorat ġenerali tat-taxxi Slovakk stieden lill-awtorità fiskali sabiex ma taċċettax il-proposta ta’ ftehim tar-rikorrenti.

83 Ċertament, mill-atti li jinsabu fil-proċess jirriżulta li, fis-sentenza tagħha tas-6 ta’ Marzu 2006, l-iŠpeciálny súd v Pezinku kkunsidrat li l-ittri tal-15 ta’ Jannar u tas-6 ta’ Lulju 2004 ma kellhom ebda effett vinkolanti. Madankollu, anki fin-nuqqas ta’ effett vinkolanti tal-imsemmija ittri, tali rakkomandazzjonijet kienu juru b’mod partikolarment ċar pożizzjoni tad-direttorat ġenerali tat-taxxi Slovakk. Din tal-aħħar mhux biss ma kinitx taqbel mal-proposta ta’ ftehim tar-rikorrenti, iżda wkoll, b’mod iktar ġenerali, ma kienet favur ebda remissjoni ta’ dejn fiskali fit-territorju tar-Repubblika Slovakka. Għaldaqstant, il-Kummissjoni ma tistax tiġi kkritikata talli fid-deċiżjoni kkontestata kkunsidrat l-ittri tal-15 ta’ Jannar u tas-6 ta’ Lulju 2004 bħala fatturi li jistgħu juru n-nuqqas ta’ qbil tal-awtoritajiet Slovakki fir-rigward tal-proposta ta’ ftehim tar-rikorrenti.

84 Hekk kif jirriżulta mill-atti li jinsabu fil-proċess, l-awtorità fiskali lokali fformalizzat il-qbil tagħha mal-proposta ta’ ftehim tar-rikorrenti biss matul is-seduta fir-rigward tal-ftehim tad-9 ta’ Lulju 2004. Fil-fatt, huwa paċifiku li kien abbażi tal-qbil unanimu tal-kredituri tar-rikorrenti li l-Krajský súd v Košiciach adottat id-deċiżjoni tagħha li tapprova l-ftehim fl-14 ta’ Lulju 2004.

85 Qabel id-9 ta’ Lulju 2004, l-amministrazzjoni fiskali Slovakka, fil-kwalità tagħha ta’ kreditur privileġġjat, setgħet topponi l-proposta ta’ ftehim tar-rikorrenti, ħaġa li kienet twassal awtomatikament għall-għeluq mill-Krajský súd v Košiciach tal-proċedura ta’ ftehim li nfetħet fid-29 ta’ April 2004. Fil-fatt, huwa paċifiku bejn il-partijiet li, fin-nuqqas ta’ tali approvazzjoni min-naħa tal-awtorità fiskali lokali, peress li din kienet kreditur privileġġjat tar-rikorrenti, il-Krajský súd v Košiciach ma kinitx tkun tista’ tapprova l-ftehim. Għaldaqstant, sad-9 ta’ Lulju 2004, l-awtorità fiskali lokali setgħet tuża l-veto tagħha kontra l-proposta ta’ ftehim tar-rikorrenti u, konsegwentement, kien ikollha d-dritt tibda jew proċedura ta’ eżekuzzjoni fiskali, jew proċedura ta’ stralċ mill-qorti wara l-għeluq mill-Krajský súd v Košiciach tal-proċedura ta’ ftehim. Minbarra dan, mill-osservazzjonijiet tar-rikorrenti tal-24 ta’ Ottubru 2005, jirriżulta li din tafferma, sabiex turi li l-awtorità fiskali lokali kienet konvinta li s-soluzzjoni ta’ ftehim, li din tal-aħħar kienet approvat fid-9 ta’ Lulju 2004, kienet preferibbli għal dik ta’ stralċ mill-qorti, li l-imsemmija awtorità setgħet intervjeniet fi stadji differenti tal-proċedura ta’ ftehim sabiex twaqqaf lil dan il-ftehim milli jsir. Jidher li din l-affermazzjoni tikkontradixxi l-argument tar-rikorrenti li l-miżura inkwistjoni ġiet akkordata qabel id-29 ta’ April 2004.

86 Mill-kunsiderazzjonijiet kollha suesposti jirriżulta li, f’dan il-każ, huwa biss wara li l-awtorità fiskali lokali approvat b’mod formali l-proposta ta’ ftehim, jiġifieri fid-9 ta’ Lulju 2004, li l-imsemmija awtorità ħadet id-deċiżjoni tagħha li tirrinunzja għal 65 % tal-krediti tagħha dovuti mir-rikorrenti. B’hekk, kien wara l-adeżjoni tar-Repubblika Slovakka li ġie adottat l-att vinkolanti legalment li permezz tiegħu l-awtoritajiet Slovakki impenjaw ruħhom biex jakkordaw il-miżura ta’ għajnuna inkwistjoni.

87 Għaldaqstant, it-tielet motiv għandu jiġi miċħud bħala infondat.

4. Fuq ir-raba’, il-ħames, is-sitt, is-seba’, it-tmien u d-disa’ motivi bbażati, essenzjalment, fuq żbalji ta’ liġi u ta’ fatt imwettqa fir-rigward tal-kwalifika tal-miżura inkwistjoni bħala għajnuna mill-Istat, fis-sens tal-Artikolu 87(1) KE

Osservazzjonijiet preliminari

88 Għandu jiġi rrilevat li r-raba’ u l-ħames motivi huma bbażati rispettivament fuq żball ta’ liġi u ta’ fatt, inkwantu l-Kummissjoni qieset li l-proċedura ta’ stralċ mill-qorti kienet iktar favorevoli minn dik ta’ ftehim u fuq żball ta’ liġi u ta’ fatt inkwantu l-Kummissjoni qieset li l-proċedura ta’ eżekuzzjoni fiskali kienet iktar favorevoli minn dik ta’ ftehim.

89 Mill-premessa 75 tad-deċiżjoni kkontestata jirriżulta li, sabiex teżamina jekk il-miżura inkwistjoni setgħetx tiġi kkwalifikata bħala għajnuna mill-Istat fis-sens tad-dispożizzjonijet tal-Artikolu 87(1) KE, il-Kummissjoni użat il-kriterju ta’ kreditur privat f’ekonomija tas-suq. Għal dan il-għan, hija eżaminat jekk il-benefiċċju li l-amministrazzjoni fiskali tar-Repubblika Slovakka setgħet tgawdi mill-proċedura ta’ ftehim kienx aħjar minn dak li setgħet tgawdi bħala riżultat ta’ proċedura ta’ stralċ mill-qorti jew proċedura ta’ eżekuzzjoni fiskali. B’hekk, kien biżżejjed li waħda minn dawn il-proċeduri tkun iktar vantaġġuża mill-proċedura ta’ ftehim sabiex il-Kummissjoni setgħet tikkonkludi li l-kriterju ta’ kreditur privat f’ekonomija tas-suq ma kienx ġie rrispettat f’dan il-każ u, b’hekk, li l-miżura inkwistjoni kienet tikkostitwixxi għajnuna mill-Istat fis-sens tal-Artikolu 87(1) KE.

90 Barra minn hekk, għandu jiġi osservat li s-sitt, is-seba’, it-tmien u d-disa’ premessi, inkwantu huma intiżi li jikkontestaw il-legalità tad-deċiżjoni kkontestata sa fejn tikkwalifika l-miżura inkwistjoni bħala għajnuna mill-Istat, fis-sens tal-Artikolu 87(1) KE, huma marbutin jew mar-raba’ motiv, jew mal-ħames motiv.

91 Għaldaqstant, fl-ewwel lok, fir-rigward tar-raba’ motiv u tas-sitt, is-seba’, it-tmien u d-disa’ motivi, sa fejn huma marbutin mar-raba’ motiv, għandha tiġi eżaminata l-legalità tad-deċiżjoni kkontestata, inkwantu l-Kummissjoni kkunsidrat li l-proċedura ta’ stralċ mill-qorti kienet iktar favorevoli minn dik ta’ ftehim.

92 Huwa biss jekk jiġi kkonstatat li l-Kummissjoni kellha żball tikkunsidra li l-proċedura ta’ stralċ mill-qorti kienet iktar favorevoli minn dik ta’ ftehim, li jkollha, fit-tieni lok, tiġi eżaminata l-legalità tad-deċiżjoni kkontestata u dan, fir-rigward tal-ħames motiv u tas-sitt, is-seba’, it-tmien u d-disa’ motivi, sa fejn dawn huma marbutin mal-ħames motiv, inkwantu l-Kummissjoni kkunsidrat li l-proċedura ta’ eżekuzzjoni fiskali kienet iktar favorevoli minn dik ta’ ftehim.

Fuq il-legalità tad-deċiżjoni kkontestata, inkwantu l-Kummissjoni kkunsidrat li l-proċedura ta’ stralċ mill-qorti kienet iktar favorevoli minn dik ta’ ftehim

Fuq l-argumenti żviluppati fil-kuntest tar-raba’ motiv

– L-argumenti tal-partijiet

93 Ir-rikorrenti ssostni li l-ftehim ma jagħtihiex vantaġġ kompetittiv, peress li l-amministrazzjoni fiskali Slovakka kienet aġixxiet bħala kreditur privat li għandu l-għan waħdieni li jimmassimizza d-dħul għar-Repubblika Slovakka. Fil-fehma tagħha, mhux biss il-ftehim ma kienx jagħtiha vantaġġ “manifestament ikbar”, iżda jikkostitwixxi wkoll l-għażla evidenti ta’ kull kreditur privat bejn, minn naħa, l-eżekuzzjoni parzjali iżda immedjata ta’ kreditu u, min-naħa l-oħra, proċedura ta’ stralċ mill-qorti twila u għalja, li tinvolvi r-riskju li jinkiseb ammont iżgħar minn dak li jirriżulta mill-eżekuzzjoni ta’ ftehim. Fid-deċiżjoni kkontestata, il-Kummissjoni tasal għal konklużjoni differenti, peress illi tibbaża ruħha fuq evalwazzjoni żbaljata tal-fatti, konklużjonijiet żbaljati, suppożizzjonijiet infondati u affermazzjonijiet mhux sostanzjati, li saru minn Stat Membru li, mill-bidu nett, u għal raġunijiet mhux ċari u suspettużi, ammetta li kien ta għajnuna mill-Istat illegali.

94 Fl-ewwel lok, ir-rikorrenti tinvoka n-nuqqas li jittieħed inkunsiderazzjoni mill-Kummissjoni t-tul tal-proċedura ta’ stralċ mill-qorti fis-Slovakkja u r-rapporti ta’ terzi f’dan ir-rigward. Hija ssostni li d-differenza li l-iktar tolqot lil dak li jkun bejn il-proċedura ta’ ftehim u l-proċedura ta’ stralċ mill-qorti tikkonċerna t-tul rispettiv ta’ dawn il-proċeduri. Filwaqt li, meta jiġi eżegwit ftehim, l-ammonti li jkunu għadhom dovuti jitħallsu lill-kredituri fix-xhur segwenti, il-qligħ mill-bejgħ tal-attiv tagħha fil-kuntest ta’ proċedura ta’ stralċ mill-qorti jingħata lill-kredituri biss wara proċedura ħafna itwal. Barra minn hekk, ir-rikorrenti tippretendi li l-Kummissjoni rrikonoxxiet fir-risposta tagħha li ma ppruvatx tifforma opinjoni fuq il-kwistjoni tat-tul probabbli ta’ proċedura ta’ stralċ mill-qorti tal-attiv tagħha. B’hekk, hija ma ħaditx inkunsiderazzjoni d-“dħul mill-interessi mitlufa” meta qabblet il-proċedura ta’ stralċ mill-qorti ma’ dik ta’ ftehim.

95 Skont ir-rikorrenti, anki jekk dawn il-fatturi setgħu jwasslu għal proċedura ta’ stralċ mill-qorti iktar mgħaġġla mis-soltu, il-Kummissjoni jmissha ħadet inkunsiderazzjoni d-diversi fatturi ta’ dan il-każ li setgħu jtawwlu l-imsemmija proċedura. F’dan ir-rigward, hija ssostni li, peress illi l-maġġoranza tal-attiv tagħha kienet tikkonsisti f’magni speċifiċi għall-produzzjoni u l-ipproċessar ta’ xarbiet b’mod partikolari, in-numru ta’ xerrejja potenzjali kien limitat. Barra minn hekk, ġeografikament, il-post fejn kienu jinsabu kien jikkostitwixxi żvantaġġ għal dak li jikkonċerna t-trasport u l-persunal ikkwalifikat. Hija b’hekk issostni li kemm il-proprjetà immobbli tagħha kif ukoll il-mezzi ta’ produzzjoni ma kellhom ebda valur għal produttur kbir ta’ spirti stabbilit fis-Slovakkja u li dawn kienu jinbigħu diffiċilment.

96 Ir-rikorrenti ssostni li informazzjoni minn sorsi differenti fuq it-tul medju tal-proċedura ta’ stralċ mill-qorti fis-Slovakkja kienet ingħatat lill-Kummissjoni matul l-investigazzjoni. L-ewwel nett, hija tafferma li kkomunikat lill-Kummissjoni, permezz ta’ dokument anness mal-osservazzjonijiet tagħha tal-24 ta’ Ottubru 2005, rapport tal-Bank Dinji tal-2004 li minnu jirriżulta li t-tul medju ta’ proċedura ta’ stralċ mill-qorti fis-Slovakkja, f’sitwazzjoni ideali, kien ta’ erba’ snin u tmien xhur. Barra minn hekk, minn rapport tal-Bank Dinji tal-2002, mehmuż bħala anness mar-rikors, jirrizulta wkoll li l-proċedura ta’ stralċ ġudizzjarja hija l-agħar għażla għal kreditur u ddum bejn tliet snin u seba’ snin u li l-kredituri privileġġjati jsemmu rata ta’ rkupru tal-krediti tagħhom eċċezzjonalment baxxa, ta’ bejn 5 sa 10 % wara li jitħallsu l-ispejjeż amministrattivi. It-tieni nett, hija tosserva li, f’rapport tal-2004, ikkomunikat lill-Kummissjoni permezz ta’ dokument anness mal-osservazzjonijiet tagħha tal-24 ta’ Ottubru 2005, il-Ministeru tal-Ġustizzja Slovakk evalwa t-tul ta’ proċedura ta’ stralċ mill-qorti fis-Slovakkja għal bejn tliet snin u seba’ snin. It-tielet nett, mir-rapport H jirriżulta li [kunfidenzjali]. Ir-raba’ nett, il-Kummissjoni semmiet, fir-rapporti tagħha tal-2002 u tal-2003 fuq il-progressi miksubin mir-Repubblika Slovakka li kienet miexja lejn l-adeżjoni mal-Unjoni, xi diffikultajiet u titjib neċessarju fir-rigward tal-proċeduri li għandhom x’jaqsmu mal-istralċ mill-qorti u l-falliment.

97 Skont ir-rikorrenti, anki jekk jitqies li l-qligħ mill-bejgħ tal-attiv tagħha fil-kuntest ta’ proċedura ta’ stralċ mill-qorti li jissemma’ fid-deċiżjoni kkontestata ġie kkalkolat abbażi tal-koeffiċjent applikat fir-rapport E, huwa evidenti li anki l-kreditur privat l-iktar ottimist kien jagħżel li jirċievi 225 miljun SKK f’Diċembru 2004 iktar milli jirċievi, eventwalment, sa SKK 239 miljun (SKK 275 miljun li jikkorrispondu għall-qligħ totali probabbli mill-bejgħ tal-attiv tagħha fil-kuntest ta’ proċedura ta’ stralċ mill-qorti li minnhom jitnaqqsu għall-inqas SKK 36 miljun li jikkorrispondu għall-ispejjeż ta’ proċedura ta’ stralċ mill-qorti) fi żmien bejn “perijodu iqsar mill-medja” u seba’ snin. Ir-rikorrenti ssostni li, fid-dawl, minn naħa, tad-differenza ta’ SKK 14-il miljun bejn l-ammont li jista’ jinġabar jekk jiġi eżegwit il-ftehim u dak li jista’ jinġabar fil-kuntest ta’ stralċ mill-qorti u, min-naħa l-oħra, tar-rata ta’ tnaqqis ta’ 5.1 % applikabbli f’Marzu 2004, il-proċedura ta’ likwidazzjoni jkollha ddum mhux inqas minn tlettax-il xahar u nofs sabiex kreditur privat jagħżel il-proċedura ta’ stralċ mill-qorti minflok dik ta’ ftehim. Perijodu daqshekk qasir huwa inkonċepibbli f’dan il-każ.

98 Fit-tieni lok, ir-rikorrenti tinvoka n-nuqqas li l-Kummissjoni tieħu inkunsiderazzjoni l-ispejjeż ta’ proċedura ta’ stralċ mill-qorti fis-Slovakkja u r-rapporti ta’ terzi f’dan ir-rigward. Hija ssostni li l-ispejjeż kienu jammontaw, skont ir-rapport E, għal [kunfidenzjali] SKK, jiġifieri [kunfidenzjali] tal-qligħ mill-bejgħ tal-attiv tagħha, evalwat għal [kunfidenzjali] SKK, fil-kuntest ta’ tali proċedura u, skont ir-rapport K, għal [kunfidenzjali] SKK, jiġifieri [kunfidenzjali] tal-qligħ mill-bejgħ tal-attiv, evalwat għal [kunfidenzjali] SKK, fil-kuntest ta’ tali proċedura. Il-Kummissjoni naqqset mil-qligħ mill-bejgħ tal-attiv fil-kuntest ta’ proċedura ta’ stralċ mill-qorti, li ġie evalwat għal SKK 275 miljun, ammont ta’ SKK 36 miljun li jikkorrispondi għall-ispejjeż ta’ proċedura ta’ stralċ mill-qorti li, fir-realtà, jikkorrispondi għall-ispejjeż assoċjati ma’ qligħ mill-bejgħ tal-attiv tagħha fil-kuntest ta’ proċedura ta’ stralċ mill-qorti evalwat għal SKK 204 miljun. Il-proporzjon relattiv tal-ispejjeż b’relazzjoni mal-imsemmi qligħ jonqos iktar ma l-qligħ jiżdied. Għaldaqstant, il-Kummissjoni kellha żball tqis li l-ispejjeż imsemmija fir-rapport K kienu inqas minn dawk imsemmija fir-rapport E. Ir-rikorrenti żżid li, meta bbażat ruħha fuq l-ispejjeż ta’ proċedura ta’ stralċ mill-qorti fis-Slovakkja kif evalwati fir-rapport tal-Bank Dinji tal-2004, li jikkorrispondu għal 18 % tal-qligħ mill-bejgħ tal-attiv fil-kuntest ta’ din il-proċedura, il-Kummissjoni kkonstatat li l-qligħ totali mistenni, abbażi tal-informazzjoni tas-17 ta’ Ġunju 2004, kien inqas jew ekwivalenti għall-ammont tal-qligħ tal-ftehim. L-argument tal-Kummissjoni li amministratur ta’ stralċ mill-qorti kien ikompli l-proċess ta’ produzzjoni ma huwiex “konvinċenti”, inkwantu l-liċenzja tagħha għall-produzzjoni u l-iproċessar tal-alkoħol u l-ispirti kienet ġiet irtirata u għalhekk ma setgħetx tipproduċi iktar spirti.

99 Fit-tielet lok, ir-rikorrenti takkuża lill-Kummissjoni li ma ħaditx inkunsiderazzjoni x-xogħol żejjed u l-ispejjeż amministrattivi li kienet taffaċċja f’każ li tinbeda proċedura ta’ stralċ mill-qorti. Hija ssostni li, mhux biss kien ikollha tkompli tħallas is-salarji tal-impjegati tagħha u l-ispejjeż tal-operat, iżda wkoll, probabbilment, kienet, bil-mod, ittemm il-kuntratti ta’ xogħol u, għaldaqstant, kien ikollha tħallas kumpens għat-tkeċċija.

100 Fir-raba’ lok, ir-rikorrenti takkuża lill-Kummissjoni li ma ħaditx inkunsiderazzjoni preċedent fis-suq Slovakk tal-ispirti, li kreditur privat raġonevoli kien jieħu inkunsiderazzjoni. F’dan ir-rigward, hija tfakkar li, fl-osservazzjonijiet tagħha tal-24 ta’ Ottubru 2005, hija kienet ġibdet l-attenzjoni tal-Kummissjoni għall-istralċ mill-qorti ddikjarat ta’ Liehofruct White Lady Distillery, s.r.o. Levoča (iktar ’il quddiem “Liehofruct”). Hija ssostni li, bħalha, din l-impriża kienet saret il-proprjetarja ta’ distillerija ta’ spirti li preċedentement kienet tal-Istat u żżid li “l-awtoritajiet fiskali wkoll kienu l-ikbar kredituri”. Hija tosserva li l-proċedura ta’ stralċ mill-qorti ta’ Liehofruct kienet inbdiet f’Lulju 1999, li l-attiv ġie llikwidat wara għaxar sessjonijiet ta’ rkantijiet, li matulhom l-ogħla offerti ma qabżux it-30 % tal-valur stmat tal-impriża, u li, wara tmien snin, il-proċedura kienet għadha ma ngħalqitx. Dan juri li ma kienx faċli li jinstab xerrej għal distillerija b’tagħmir qadim fil-Lvant tas-Slovakkja.

101 B’risposta għall-argument tal-Kummissjoni li hija ma spjegatx kif l-istralċ mill-qorti ta’ Liehofruct kien simili għal tagħha, ir-rikorrenti ssostni li kienet il-Kummissjoni li kellha tinvestiga din il-kwistjoni preċiża u n-nuqqas ta’ azzjoni tagħha jikkostitwixxi żball manifest. Hija tikkontesta wkoll l-affermazzjoni tal-Kummissjoni li l-attiv inbigħ bil-prezz tas-suq. Fil-fehma tagħha, kull kreditur privat raġonevoli jmissu jimmaġina li l-prezz tal-bejgħ tal-attiv tad-debitur tiegħu fil-kuntest ta’ proċedura ta’ stralċ mill-qorti jkun inqas mill-prezz normali tas-suq.

102 Fil-ħames lok, ir-rikorrenti ssostni li l-Kummissjoni ma ħaditx inkunsiderazzjoni r-rapport tal-Ministeru tal-Ġustizzja Slovakk tal-2004, imsemmi fil-punt 96 iktar ’il fuq, li skontu l-kredituri privileġġjati rarament kien jirnexxilhom jirkupraw, fil-kuntest ta’ proċedura ta’ stralċ mill-qorti, iktar minn 5 sa 10 % tal-krediti tagħhom mingħand kreditur fallut. Din l-affermazzjoni pessimista tikkontradixxi l-evalwazzjoni tal-proċedura ta’ stralċ mill-qorti pożittiva ħafna magħmula mill-awtoritajiet Slovakki f’dan il-każ. Billi ma qalet xejn fuq din il-kontradizzjoni, il-Kummissjoni b’hekk wettqet żball manifest ta’ evalwazzjoni.

103 Fir-replika, ir-rikorrenti tfakkar li l-evalwazzjoni tal-ammont ta’ assi likwidi għal [kunfidenzjali] SKK kienet tieħu inkunsiderazzjoni l-posponiment tat-termini għall-ħlas li kienet akkordatilha Old Herold wara li saret il-proposta ta’ ftehim u li inizjalment kien dovut f’Lulju 2004. Mingħajr ma kkontestat l-eżistenza ta’ dawn l-assi likwidi, ir-rikorrenti ssostni li, fil-kuntest ta’ proċedura ta’ stralċ mill-qorti, Old Herold, fil-kwalità tagħha ta’ kreditur, ukoll kien ikollha titħallas. Għaldaqstant, kreditur privat raġonevoli ma kienx jispera li jbigħ l-attiv mhux kurrenti, l-istokkijiet u l-krediti bi skadenza qasira għal iktar minn 63.3 miljun SKK, u dan wara li jitnaqqsu l-ispejjeż tas-salarji, dawk amministrattivi u legali kif ukoll il-ħlas parzjali tal-kredituri eżistenti li minnhom tagħmel parti Old Herold. Fl-aħħar lok, hija ssostni li l-madwar [kunfidenzjali] SKK miksubin mill-bejgħ tal-istokk tagħha lil Old Herold kienu bbażati fuq ftehim fit-tul konkluż ma’ Old Herold u fuq iċ-ċertezza ta’ din tal-aħħar fil-fatt li l-ftehim kien se jaħdem. Old Herold ma kinitx tixtri l-imsemmija stokkijiet f’sitwazzjoni ta’ falliment. Għaldaqstant, ma huwiex leġittimu li tali fondi jiġu kkunsidrati fil-kuntest tal-evalwazzjoni tal-“qligħ finanzjarju potenzajli” ta’ proċedura ta’ stralċ mill-qorti.

104 Ir-rikorrenti żżid li l-affermazzjoni tal-Kummissjoni li fir-rigward tal-assi likwidi, l-eżekuzzjoni fiskali setgħet issir sempliċiment permezz ta’ spussess, ma hijiex rilevanti inkwantu l-imsemmija assi likwidi kienu fi kwalunkwe każ irriżervati għall-amministrazzjoni fiskali Slovakka.

105 Il-Kummissjoni, sostuta mill-intervenjenti, tikkontesta l-argumenti kollha mressqa mir-rikorrenti insostenn tar-raba’ motiv.

– Il-kunsiderazzjonijiet tal-Qorti Ġenerali

106 Fl-ewwel lok, għandu jitfakkar li, hekk kif ġie rrilevat fil-punt 49 iktar ’il fuq, il-legalità ta’ deċiżjoni dwar għajnuna mill-Istat għandha tiġi evalwata skont l-informazzjoni li seta’ kellha l-Kummissjoni fil-mument meta adottatha.

107 Fit-tieni lok, għandu jiġi rrilevat li huwa paċifiku li l-miżura inkwistjoni, li tikkonsisti f’remissjoni ta’ dejn mill-kredituri fil-kuntest ta’ ftehim approvat minnhom, tat vantaġġ lir-rikorrenti. Min-naħa l-oħra, il-partijiet ma jaqblux dwar il-kwistjoni jekk, f’dan il-każ, fid-dawl tal-kriterju ta’ kreditur privat f’ekonomija tas-suq, f’kundizzjonijiet normali tas-suq, ir-rikorrenti kinitx tikseb tali vantaġġ ekonomiku u, b’hekk, dwar il-kwistjoni jekk l-imsemmija miżura tikkostitwixxix għajnuna mill-Istat fis-sens tal-Artikolu 87(1) KE.

108 F’dan ir-rigward, għandu jitfakkar li, sa fejn l-applikazzjoni, mill-Kummissjoni, tal-kriterju ta’ kreditur privat f’ekonomija tas-suq tinvolvi evalwazzjonijiet ekonomiċi kumplessi, bħall-applikazzjoni tal-kriterju tal-investitur privat f’ekonomija tas-suq, skont ġurisprudenza stabbilita, hija tkun is-suġġett ta’ stħarriġ limitat għall-verifika tal-osservanza tar-regoli ta’ proċedura u ta’ motivazzjoni, tal-eżattezza materjali tal-fatti kkunsidrati, tan-nuqqas ta’ żball manifest fl-evalwazzjoni ta’ dawn il-fatti jew tan-nuqqas ta’ abbuż ta’ poter (ara s-sentenza tal-Qorti Ġenerali tal-21 ta’ Ottubru 2004, Lenzing vs Il-Kummissjoni, T‑36/99, Ġabra p. II‑3597, punt 150, u l-ġurisprudenza ċċitata, ikkonfermata mis-sentenza tal-Qorti tal-Ġustizzja tat-22 ta’ Novembru 2007, Spanja vs Lenzing, C‑525/04 P, Ġabra p. I‑9947, punt 59).

109 Għandu jitfakkar ukoll li, għalkemm il-Qorti tal-Ġustizzja tirrikonoxxi li l-Kummissjoni għandha marġni ta’ diskrezzjoni fi kwistjonijiet ekonomiċi, dan ma jfissirx li l-qorti tal-Unjoni ma għandhiex tistħarreġ l-interpretazzjoni, mill-Kummissjoni, ta’ informazzjoni ta’ natura ekonomika (sentenzi tal-Qorti tal-Ġustizzja tal-15 ta’ Frar 2005, Il-Kummissjoni vs Tetra Laval, C‑12/03 P, Ġabra p. I‑987, punt 39, u Spanja vs Lenzing, punt 108 iktar ’il fuq, punt 56).

110 Fil-fatt, skont il-ġurisprudenza tal-Qorti tal-Ġustizzja, il-qorti tal-Unjoni għandha mhux biss tivverifika l-eżattezza materjali tal-provi prodotti, l-affidabbiltà tagħhom u l-koerenza tagħhom, iżda għandha tistħarreġ ukoll jekk dawn il-provi jikkostitwixxux l-informazzjoni rilevanti kollha li għandha tittieħed inkunsiderazzjoni sabiex tiġi evalwata sitwazzjoni kumplessa u jekk humiex tali li jsostnu l-konklużjonijiet li jinsiltu minnhom (ara, f’dan is-sens, is-sentenzi tal-Qorti tal-Ġustizzja tal-25 ta’ Jannar 1979, Racke, 98/78, Ġabra p. 69, punt 5; tat-22 ta’ Ottubru 1991, Nölle, C‑16/90, Ġabra p. I‑5163, punt 12, u tat-18 ta’ Lulju 2007, Industrias Químicas del Vallés vs Il-Kummissjoni, C‑326/05 P, Ġabra p. I‑6557, punt 76). Madankollu, fil-kuntest ta’ dan l-istħarriġ, hija ma tistax tissostitwixxi l-evalwazzjoni ekonomika tal-Kummissjoni b’dik tagħha (digriet tal-Qorti tal-Ġustizzja tal-25 ta’ April 2002, DSG vs Il-Kummissjoni, C‑323/00 P, Ġabra p. I‑3919, punt 43).

111 Fl-aħħar lok, fil-każijiet fejn istituzzjoni tal-Unjoni għandha setgħa diskrezzjonali wiesgħa, l-istħarriġ tal-osservanza ta’ ċerti garanziji proċedurali jieħu importanza fundamentali. B’hekk, il-Qorti tal-Ġustizzja kellha l-okkażjoni tispeċifika li, fost dawn il-garanziji, hemm l-obbligu fuq l-istituzzjoni kompetenti li teżamina, b’reqqa u imparzjalità, l-aspetti rilevanti kollha tal-każ ineżami u li timmotiva d-deċiżjoni tagħha b’mod suffiċjenti (sentenzi tal-21 ta’ Novembru 1991, Technische Universität München, C‑269/90, Ġabra p. I‑5469, punt 14, u tas-7 ta’ Mejju 1992, Pesquerias De Bermeo u Naviera Laida vs Il-Kummissjoni, C‑258/90 u C‑259/90, Ġabra p. I‑2901, punt 26).

112 Għaldaqstant, l-istħarriġ tal-legalità tad-deċiżjoni kkontestata, inkwantu l-Kummissjoni kkunsidrat li l-kriterju ta’ kreditur privat f’ekonomija tas-suq ma kienx sodisfatt, għandu jkun limitat għal verifika tal-kwistjoni jekk il-Kummissjoni wettqitx żball manifest fl-evalwazzjoni tal-fatti.

113 Fit-tieni lok, sabiex jitwettaq dan l-istħarriġ ta’ legalità, għandhom b’mod partikolari jittieħdu inkunsiderazzjoni, f’dan il-każ, l-erba’ parametri li ġejjin.

114 L-ewwel paramentru huwa l-kwalità ta’ kreditur, li barra minn hekk ma hijiex ikkontestata, tal-amministrazzjoni fiskali Slovakka, li akkordat il-miżura inkwistjoni. Skont ġurisprudenza stabbilita, organu pubbliku li jkun irrinunzja għal dejn għandu jiġi pparagunat ma’ kreditur privat li jkun qed jipprova jikseb il-ħlas tal-ammonti dovuti lilu minn debitur li jkun f’diffikultajiet finanzjarji. Il-kwalità ta’ kreditur għandha, fil-fatt, tiġi distinta minn dik ta’ investitur privat f’ekonomija tas-suq li jsegwi politika strutturali, globali u settorjali, u li jkun iggwidat minn aspettattivi ta’ profittabbiltà fit-tul mill-kapital investit (ara, f’dan is-sens, is-sentenza tal-Qorti Ġenerali tal-11 ta’ Lulju 2002, HAMSA vs Il-Kummissjoni, T‑152/99, Ġabra p. II‑3049, punt 167, u l-ġurisprudenza ċċitata).

115 It-tieni paramentru huwa l-kwalità, mhux ikkontestata mill-partijiet, ta’ kreditur privileġġjat tal-amministrazzjoni pubblika li akkordat il-miżura inkwistjoni. Fil-fatt, għandu jitfakkar li meta impriża li tkun ikkonfrontata b’deterjorament kbir fis-sitwazzjoni finanzjarja tagħha tipproponi ftehim, jew sensiela ta’ ftehim, għall-arranġament tad-dejn lill-kredituri tagħha sabiex jinstab rimedju għas-sitwazzjoni tagħha u jiġi evitat l-istralċ tagħha, kull kreditur għandu jagħmel għażla fir-rigward tal-ammont offrut lilu fil-kuntest tal-ftehim propost, minn naħa, u tal-ammont li jidhirlu li jkun jista’ jirkupra fi tmiem l-istralċ eventwali tal-impriża, min-naħa l-oħra. L-għażla tiegħu hija influwenzata minn sensiela ta’ fatturi, bħall-kwalità tiegħu ta’ kreditur ipotekarju, privileġġjat jew ordinarju, in-natura u l-portata tal-garanziji li jkollu, l-evalwazzjoni tiegħu tal-possibbiltajiet li l-impriża terġa’ tiġi fuq saqajha kif ukoll il-qligħ li jagħmel f’każ ta’ stralċ (sentenza HAMSA vs Il-Kummissjoni, punt 114 iktar ’il fuq, punt 168).

116 It-tielet paramentru huwa n-natura partikolarment prudenti tal-evalwazzjoni magħmula mill-Kummissjoni fir-rigward tad-dħul mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti. F’dan ir-rigward, il-Qorti Ġenerali tikkunsidra li d-dħul mill-istralċ mill-qorti, kif evalwat mill-Kummissjoni fit-tabella 4 li tinsab fid-deċiżjoni kkontestata, jiġifieri SKK 275 miljun, jirrappreżenta evalwazzjoni a minima. Fil-fatt, il-valur deprezzat tal-attiv tar-rikorrenti msemmi f’din it-tabella kien ibbażat, minn naħa, l-iktar fuq l-informazzjoni mogħtija mir-rikorenti u, min-naħa l-oħra, fir-rigward tal-informazzjoni tas-17 ta’ Ġunju 2004, fuq ir-riżultati tal-ispezzjoni li l-ammnistrazzjoni fiskali Slovakka kienet għamelt fl-uffiċini tar-rikorrenti fil-21 ta’ Ġunju 2004.

117 F’dan ir-rigward, għandu jiġi rrilevat, minn naħa, li r-rikorrenti ma tqajjimx dubji dwar il-fondatezza tal-informazzjoni rrilevata mill-amministrazzjoni fiskali Slovakka fl-ispezzjoni tagħha tal-21 ta’ Ġunju 2004. Min-naħa l-oħra, mhux biss il-Kummissjoni wriet, hekk kif jirriżulta b’mod partikolari min-noti ta’ qiegħ il-paġna Nru 20 u Nru 23 tad-deċiżjoni kkontestata, prekawzjoni kbira meta evalwat l-attiv, iżda applikat ukoll f’din it-tabella, hekk kif jirriżulta mill-premessi 84 sa 87 tad-deċiżjoni kkontestata, il-koeffiċjenti ta’ likwidazzjoni msemmija fir-rapport E, għalkemm ikkunsidrat dawn il-koeffiċjenti bħala dgħajfin wisq.

118 Barra minn hekk, fit-tabella 4 tad-deċiżjoni kkontestata, il-Kummissjoni ppreżentat evalwazzjoni tal-qligħ mill-bejgħ tal-attiv mhux kurrenti tar-rikorrenti fis-17 ta’ Ġunju 2004 fil-kuntest ta’ proċedura ta’ stralċ mill-qorti fl-ammont ta’ SKK 90 miljun, meta l-valur deprezzat kien ta’ SKK 200 miljun. Hekk kif jirriżulta mill-premessa 87 tad-deċiżjoni kkontestata, il-Kummissjoni ssostni li, sa fejn il-krediti tagħha kienu ggarantiti, skont ir-rikorrenti stess, sa għall-inqas SKK 194 miljun, l-ammont tal-qligħ li setgħet tagħmel mil-likwidazzjoni tal-attiv mhux kurrenti jmissu kien għall-inqas ugwali għall-valur tal-imsemmija krediti ggarantiti. Madankollu, fit-tabella 4 tad-deċiżjoni kkontestata, il-Kummissjoni ħadet ħsieb tapplika l-koeffiċjent ta’ likwidazzjoni msemmi fir-rapport E.

119 Fl-aħħar lok, fit-tabella 4 tad-deċiżjoni kkontestata, il-Kummissjoni applikat koeffiċjent ta’ likwidazzjoni ta’ 20 %, riprodott fir-rapport E, sabiex tikkalkola l-qligħ mill-bejgħ tal-istokkijiet tar-rikorrenti fil-kuntest ta’ proċedura ta’ stralċ mill-qorti, filwaqt li, fis-17 ta’ Ġunju 2004, il-valur deprezzat tal-imsemmi stokk kien naqas b’SKK 125 miljun, jiġifieri tnaqqis ta’ 60 % meta mqabbel mal-istokk eżistenti f’Marzu 2004.

120 Mill-kunsiderazzjonijiet suesposti jirriżulta li l-evalwazzjoni tal-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti fis-17 ta’ Ġunju 2004, kif tirriżulta mit-tabella 4 tad-deċiżjoni kkontestata, kienet tikkostitwixxi f’għajnejn il-Kummissjoni l-minimu strett li kien jieħu inkunsiderazzjoni kreditur privat sabiex jevalwa l-vantaġġi ta’ proċedura ta’ stralċ mill-qorti meta mqabbla mal-qligħ mill-ftehim approvat fid-9 ta’ Lulju 2004.

121 Ir-raba’ parametru huwa r-remissjoni parzjali ta’ dejn tar-rikorrenti. Fil-fatt, għall-kuntrarju ta’ proċedura ta’ ftehim, il-proċedura ta’ stralċ mill-qorti ma tippermettix lid-debitur jikseb mingħand il-kreditur tiegħu remissjoni ta’ dejn. Fi kliem ieħor, fi tmiem il-proċedura ta’ stralċ mill-qorti, jekk id-dħul mill-bejgħ tal-attiv ta’ debitur ma jkunx biżżejjed biex il-kredituri kollha tiegħu jitħallsu, dawn dejjem jistgħu jeżiġu l-ħlas lura tal-ammonti li jkunu għadhom dovuti mingħand id-debitur.

122 Huwa b’hekk fid-dawl tal-kunsiderazzjonijiet suesposti li għandhom jiġu eżaminati l-argumenti tar-rikorrenti insostenn tar-raba’ motiv.

123 L-ewwel nett, fir-rigward tal-argument tar-rikorrenti bbażat fuq in-nuqqas li jittieħed inkunsiderazzjoni t-tul tal-proċedura ta’ stralċ mill-qorti fis-Slovakkja u r-rapporti ta’ terzi f’dan ir-rigward, għandu jiġi rrilevat l-ewwel nett li, għall-kuntrarju ta’ dak li ssostni r-rikorrenti, il-Kummissjoni mhux biss indikat, fil-premessa 54 tad-deċiżjoni kkontestata, li, skont ir-Repubblika Slovakka, it-tul ta’ proċedura ta’ stralċ mill-qorti, fid-dawl taċ-ċirkustanzi speċifiċi ta’ dan il-każ, kien ikun iqsar mill-medja, iżda semmiet ukoll, fil-premessa 40 tad-deċiżjoni kkontestata, li, skont ir-rikorrenti, il-proċedura ta’ stralċ mill-qorti ddum, bħala medja, bejn tliet snin u seba’ snin fis-Slovakkja. Hija speċifikat li r-rikorrenti bbażat il-pożizzjoni tagħha fuq informazzjoni, statistika u eżempju ta’ kumpannija Slovakka li hija f’sitwazzjoni simili għal tagħha. B’hekk, il-Kummissjoni ma tistax tiġi akkużata li injorat din il-kwistjoni u l-pożizzjoni tar-rikorrenti f’dan ir-rigward.

124 Barra minn hekk, fir-rigward tal-provi li kellha l-Kummissjoni, għandu jiġi rrilevat li l-informazzjoni stess ikkomunikata mir-rikorrenti ma tissodisfax ir-rekwiżiti ta’ affidabbiltà u koerenza. Fil-fatt, l-evalwazzjonijiet dwar it-tul ta’ proċedura ta’ stralċ mill-qorti fis-Slovakkja li r-rikorrenti ppreżentat lill-Kummissjoni kienu ġenerali u ma kinux jieħdu inkunsiderazzjoni l-karatteristiċi tal-każ inkwistjoni. Bl-istess mod, uħud minn dawn l-evalwazzjonijiet kienu approssimattivi u, sa ċertu punt, ma kinux jaqblu bejniethom. Fil-fatt, ir-rikorrenti tirreferi għal erba’ rapporti, imsemmija fil-punt 96 iktar ’il fuq, li fihom dan it-tul ġie evalwat għal erba’ snin u tmien xhur, għal perijodu ta’ bejn tliet snin u seba’ snin, jew għal iktar minn sitt snin, rispettivament.

125 Ir-rapporti l-oħra li tirreferi għalihom ir-rikorrenti huma rapporti tal-Kummissjoni tal-2002 u tal-2003 fuq il-progressi miksubin mir-Repubblika Slovakka li kienet miexja lejn l-adeżjoni mal-Unjoni. Skont ir-rikorrenti, f’dawn ir-rapporti, il-Kummissjoni semmiet xi diffikultajiet u titjib neċessarji fir-rigward tal-proċeduri li għandhom x’jaqsmu ma’ stralċ mill-qorti u falliment fis-Slovakkja. Għandu jiġi rrilevat li dawn ir-rapporti tal-Kummissjoni jirrigwardaw il-proċedura ta’ stralċ mill-qorti fis-Slovakkja b’mod ġenerali, mingħajr ma jieħdu inkunsiderazzjoni l-karatteristiċi tal-każ inkwistjoni.

126 Barra minn hekk, għandu jiġi osservat li r-rikorrenti ma semmietx ir-riżultati tar-rapport K fir-rigward taż-żmien li setgħet tieħu proċedura ta’ stralċ mill-qorti li tikkonċernaha. F’dan ir-rapport li r-rikorrenti stess ipproduċiet f’dan il-każ, l-imsemmi żmien ġie evalwat għal “madwar sentejn (skont il-kundizzjonijiet u x-xogħol tal-likwidatur)”. Għandu jiġi rrilevat li, minbarra l-fatt li din l-evalwazzjoni taż-żmien li tieħu tali proċedura ta’ stralċ mill-qorti hija manifestament ħafna iktar ottimista mill-evalwazzjonijiet l-oħra ppreżentati mir-rikorrenti, l-imsemmija evalwazzjoni kienet tikkonċerna b’mod speċifiku lir-rikorrenti.

127 Għandu jiġi kkunsidrat ukoll, hekk kif issostni l-Kummissjoni, li, meta, kif inhu l-każ hawnhekk, in-numru ta’ kredituri tad-debitur jkun żgħir u meta jeżisti attiv li jkollu valur ta’ likwidazzjoni pożittiv, il-proċedura ta’ stralċ mill-qorti tista’ titmexxa b’mod iktar mgħaġġel mill-medja. Dan huwa iktar u iktar il-każ hawnhekk billi huwa paċifiku bejn il-partijiet li l-kreditu tal-amministrazzjoni fiskali Slovakka mar-rikorrenti jirrappreżenta madwar 99 % tal-passiv ta’ din tal-aħħar u l-imsemmija amministrazzjoni kienet tibbenefika mill-kwalità ta’ kreditur privileġġjat. Minn dan isegwi li l-amministrazzjoni fiskali Slovakka kien ikollha influwenza deċiżiva fuq it-tul tal-proċedura ta’ stralċ mill-qorti. Ċertament, ir-rikorrenti tafferma li l-karatteristiċi tal-attiv tagħha, il-post ġeografiku tagħhom u l-fatt li l-maġġoranza tagħhom kienu qodma kienu jrendu t-tfittxija ta’ xerrej diffiċli u b’hekk il-proċedura ta’ stralċ mill-qorti kienet tiżvolġi iktar bil-mod. Madankollu, hekk kif indikat il-Kummissjoni fil-premessa 88 tad-deċiżjoni kkontestata, diversi biċċiet ta’ informazzjoni u b’mod partikolari l-fatt li parti mill-attiv ta’ produzzjoni tar-rikorrenti bdiet tintuża minn ħaddieħor wara li ġiet irtirata l-liċenzja għall-produzzjoni u l-ipproċessar tal-alkoħol u l-ispirti, pjuttost juru li din l-affermazzjoni tar-rikorrenti hija infondata.

128 Fl-aħħar lok, fir-rigward tal-kwistjoni dwar jekk il-kreditur privat l-iktar ottimist kienx jagħżel li jirċievi SKK 225 miljun f’Diċembru 2004 iktar milli jirċievi eventwalment sa SKK 239 miljun fi żmien bejn “perijodu iqsar mill-medja” u seba’ snin, kif ġie rrilevat fil-punti 116 sa 120 iktar ’il fuq, għandu jitfakkar li l-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, kif evalwat mill-Kummissjoni, jiġifieri SKK 275 miljun, kien jirrappreżenta evlawazzjoni a minima. B’hekk, il-kalkolu tar-rikorrenti, fir-rigward tat-tul ta’ żmien tal-proċedura ta’ stralċ mill-qorti, b’relazzjoni mal-qligħ li kreditur privat seta’ jippretendi li jikseb mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, filwaqt li jittieħdu inkunsiderazzjoni l-interessi tal-kreditu eżiġibbli, huwa irrilevanti fid-dawl taċ-ċirkustanzi tal-każ u b’mod partikolari tal-prudenza li wriet il-Kummissjoni fir-rigward tal-evalwazzjoni tal-imsemmi qligħ.

129 Mill-kunsiderazzjonijiet suesposti jirriżulta li, fid-dawl tat-tul ta’ żmien tal-proċedura ta’ stralċ mill-qorti, il-Kummissjoni ma wettqet l-ebda żball manifest ta’ evalwazzjoni.

130 It-tieni nett, fir-rigward tal-argument tar-rikorrenti bbażat fuq in-nuqqas li l-Kummissjoni tieħu inkunsiderazzjoni l-ispejjeż ta’ proċedura ta’ stralċ mill-qorti fis-Slovakkja u r-rapporti ta’ terżi f’dan ir-rigward, ir-rikorrenti ssostni li, skont ir-rapport E, dawn kienu jirrappreżentaw 22 % tal-qligħ mill-bejgħ tal-attiv tagħha, evalwat għal SKK 204 miljun, fil-kuntest ta’ tali proċedura u, skont ir-rapport K, 28 % tal-qligħ mill-bejgħ tal-attiv tagħha, evalwat għal SKK 78 miljun, fil-kuntest ta’ tali proċedura.

131 F’dan ir-rigward, għandu jiġi rrilevat qabel kollox li, kjarament, ir-rata ta’ 28 % li ssemmi r-rikorrenti ma hijiex korretta. Fil-fatt, hekk kif jirriżulta mir-rapport K, il-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, skont il-varjant III, kien evalwat għal SKK 100 miljun. Sabiex jikkalkola dan il-qligħ, l-awditur naqqas SKK 22 miljun li jikkorrispondu għall-ispejjeż tal-proċedura ta’ stralċ mill-qorti. L-imsemmija spejjeż kienu b’hekk jirrappreżentaw 22 % u mhux, kif ssostni r-rikorrenti, 28 % tal-qligħ mill-bejgħ tal-attiv tagħha fil-kuntest ta’ tali proċedura.

132 Barra minn hekk, ir-rikorrenti takkuża lill-Kummissjoni li naqqset mill-qligħ mill-bejgħ tal-attiv tagħha fil-kuntest ta’ proċedura ta’ stralċ mill-qorti, li ġie evalwat għal SKK 275 miljun, ammont ta’ SKK 36 miljun, bħala l-ispejjeż ta’ tali proċedura. Fil-fehma tagħha, dan l-ammont ta’ SKK 36 miljun kien jikkorrispondi għall-ispejjeż marbutin ma’ qligħ mill-bejgħ tal-attiv tagħha fil-kuntest ta’ proċedura ta’ stralċ mill-qorti, evalwat għal SKK 204 miljun.

133 F’dan ir-rigward, għandu jiġi rrilevat li, fil-premessa 89 tad-deċiżjoni kkontestata, il-Kummissjoni kkunsidrat dan li ġej:

“Barra minn hekk, il-kredibbiltà [tar-rapport E] hija affettwata wkoll mill-metodu li bih ġew ikkalkolati drittijiet differenti marbutin mal-proċedura ta’ stralċ mill-qorti li kellhom jitnaqqsu mill-qligħ mill-bejgħ tal-attiv. Filwaqt li [l-kumpannija E] naqqset SKK 45 [miljun] għal dawn id-drittijiet, [ir-rikorrenti] indikat ammont ta’ SKK 36 [miljun] fid-dokumenti li kkomunikat u l-istima [tal-awditur intern tagħha, K], hija ta’ mhux iktar minn SKK 22 [miljun]. Dawn id-differenzi jnisslu dubji fir-rigward tal-eżattezza tal-istimi [tal-kumpannija E] għal dak li jirrigwarda l-ammont tad-drittijiet u, b’hekk, għal dak li jirrigwarda l-livell tal-qligħ li jista’ jsir fil-kuntest ta’ stralċ mill-qorti. Għandu madankollu jitfakkar li, fid-dawl tas-sitwazzjoni [tar-rikorrenti] fis-17 ta’ Ġunju 2004, anki bi ħlasijiet ta’ SKK 36 [miljun], il-qligħ miksub f’proċedura ta’ stralċ mill-qorti kien ikun ogħla mill-ammont propost fil-kuntest tal-ftehim” [traduzzjoni mhux uffiċjali].

134 Ċertament, ir-rikorrenti għandha raġun tikkritika lill-Kummissjoni talli qabblet iż-żewġ valuri relattivi tal-ispejjeż ta’ proċedura ta’ stralċ mill-qorti kif ikkalkolati fir-rapport E u fir-rapport K, mingħajr ma ħadet inkunsiderazzjoni l-fatt li dawn kienu ġew ikkalkolati b’mod proporzjonali ma’ żewġ valuri assoluti, jiġifieri l-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti evalwat fl-imsemmija rapporti, li ma kinux paragunabbli. Konsegwentement, ir-rikorrenti għandha wkoll raġun tikkontesta r-raġunijiet li wasslu lill-Kummissjoni sabiex telimina l-informazzjoni tal-imsemmija rapporti f’dan ir-rigward. Hekk kif jirriżulta mill-punti 130 u 131 iktar ’il fuq, f’dawn iż-żewġ rapporti, l-ispejjeż ta’ proċedura ta’ stralċ mill-qorti kienu jirrappreżentaw 22 % tal-valur stmat tal-qligħ mill-bejgħ tal-attiv tar-rikorrenti fil-kuntest tal-proċedura ta’ stralċ mill-qorti li jinsab f’dawn l-istess rapporti.

135 Bl-istess mod, l-argument imressaq mill-Kummissjoni li r-rikorrenti, matul il-proċedura ta’ investigazzjoni, ikkuntentat ruħha li tispeċifika li, għal qligħ ta’ SKK 203.6 miljun, l-ispejjeż tal-amministratur tal-istralċ mill-qorti kienu jkunu ta’ 1.9 %, mingħajr ma indikat il-livell probabbli tal-ispejjeż kollha l-oħra, għandu jiġi miċħud bħala infondat. Fil-fatt, jirriżulta b’mod espliċitu mill-punt 50 tal-osservazzjonijiet tar-rikorrenti tal-24 ta’ Ottubru 2005, li hija indikat li l-ispejjeż tal-istralċ mill-qorti, stmati għal madwar 18 %, kienu jkunu ta’ SKK 32 miljun minbarra l-ispejjeż tal-amministratur tal-istralċ mill-qorti, evalwati għal SKK 3.8 miljun (jiġifieri 1.9 % tal-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, evalwat għal SKK 203.6 miljun).

136 Madankollu, għandu jiġi rrilevat li, fil-premessa 89 tad-deċiżjoni kkontestata, il-Kummissjoni mhux biss ħadet inkunsiderazzjoni b’mod espress il-fatt li r-rikorrenti kienet indikat ammont ta’ SKK 36 miljun li jikkorrispondi għall-ispejjeż ta’ proċedura ta’ stralċ mill-qorti, iżda sostniet ukoll li, anki jekk dawn l-ispejjeż jitnaqqsu mill-qligħ mill-bejgħ tal-attiv tar-rikorrenti fil-kuntest ta’ tali proċedura, l-ammont miksub mill-awtoritajiet Slovakki kien ikun ogħla mill-ammont propost fil-kuntest tal-proċedura ta’ ftehim. Mill-punt 50 tal-osservazzjonijiet tar-rikorrenti tal-24 ta’ Ottubru 2005 jirriżulta li l-istima tal-ispejjeż tal-proċedura ta’ stralċ mill-qorti għal SKK 36 miljun hija r-riżultat li jinkiseb meta jingħaqdu flimkien l-ispejjeż tal-amministratur tal-istralċ mill-qorti u l-ispejjeż tal-istralċ mill-qorti (SKK 3.8 miljun + SKK 32 miljun = SKK 35.8 miljun). Barra minn hekk, ma jistax jiġi kkontestat li din l-evalwazzjoni tal-ispejjeż ta’ proċedura ta’ stralċ mill-qorti kienet ibbażata fuq il-qligħ mill-bejgħ tal-attiv tar-rikorrenti fil-kuntest tal-imsemmija proċedura ta’ stralċ mill-qorti evalwat għal SKK 204 miljun.

137 Hekk kif tirrikonoxxi r-rikorrenti stess fl-atti tagħha, il-proporzjon relattiv tal-ispejjeż ta’ proċedura ta’ stralċ mill-qorti b’relazzjoni mal-qligħ mill-bejgħ tal-attiv tad-debitur fil-kuntest ta’ tali proċedura jonqos iktar ma l-qligħ jiżdied. Billi qieset li l-ammont li kellu jitnaqqas minn qligħ mill-bejgħ tal-attiv tar-rikorrenti fil-kuntest tal-proċedura ta’ stralċ mill-qorti evalwat għal SKK 275 miljun kien ta’ SKK 36 miljun, il-Kummissjoni b’hekk ukoll qieset parti mill-ispejjeż ta’ proċedura ta’ stralċ mill-qorti bħala ekwivalenti għal 13 % tal-imsemmi qligħ (SKK 275 miljun – SKK 36 miljun = SKK 239 miljun). Li kieku l-Kummissjoni naqqset ammont li jikkorrispondi għal 18 % tal-istess qligħ, jiġifieri r-rata li r-rikorrenti tikkunsidra xierqa fid-dawl tar-rapport tal-Bank Dinji tal-2004, hija kien ikollha effettivament tikkonstata li l-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, wara li jitnaqqsu l-ispejjeż relatati, kien ikun ta’ SKK 225.5 miljun. Madankollu, għalkemm dan l-ammont huwa kważi ugwali għall-ammont imħallas lura lill-kredituri meta ġie eżegwit il-ftehim, għandu jittieħed inkunsiderazzjoni l-fatt li, hekk kif ġie rrilevat fil-punti 116 sa 120 iktar ’il fuq, il-Kummissjoni wriet prudenza kbira meta evalwat il-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti. B’hekk, għandu jiġi kkunsidrat li, f’dan il-każ, l-ammont li l-awtoritajiet Slovakki setgħu kisbu mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, wara li jitnaqqsu l-ispejjeż relatati, bilfors kien ogħla mill-ammont li kisbu meta ġie eżegwit il-ftehim. Mill-argumenti suesposti jirriżulta li l-Kummissjoni ma wettqet ebda żball manifest meta kkunsdirat li l-qligħ mill-bejgħ tal-attiv tar-rikorrenti fil-kuntest ta’ proċedura ta’ stralċ mill-qorti, wara li jitnaqqsu l-ispejjeż relatati, seta’ kien iktar favorevoli mill-ammont miksub mill-awtoritajiet Slovakki meta ġie eżegwit il-ftehim.

138 It-tielet nett, fir-rigward tal-argument tar-rikorrenti bbażat fuq in-nuqqas li jittieħed inkunsiderazzjoni x-xogħol addizzjonali u l-ispejjeż amministrattivi li kien ikollha taffaċċja f’każ li tinbeda proċedura ta’ stralċ mill-qorti, dan ma jistax jiġi aċċettat. Fil-fatt, l-allegazzjonijiet tar-rikorrenti ma huma sostnuti minn ebda prova. Barra